text:
PARIBASA BALI
sesimbingSesimbing (Sindiran)
Sesimbing punika kruna ( ucapan ) pepiring sane pades suksmanipun, mawinan sang kasimbing jengah wiadin sebet, riantuk ngrasa ring dewek katiben sesimbing. Sesimbing punika sering kaucapang ring arepan sang kesimbing, anggena kruna paimbang sane sada singid artinipun, indik kaanan, rupa kalih laksanan jadma, barang wiadin baburon.
Ring asapunapine, sesimbing punika ngangge kruna nungkalik, upami belog kaucapang belog, kual kaucapang jemet, msl.
Puniki wimba sesimbing :
1) Yadin amun apa ja tegeh pakeber bebudane, diulungne masih ke taine. Tegesipun : yadin amunapi luih kasukan wiadin kasubagian sane kamolihang olih jadmane, kasuen – suen sinah ipun pacang mawali nista malih.
2) Be di pangorengane baang ngeleb. Tegesipun : sakadi anak ngambil anak istri bajang, sampun ka keniang, rikala ipun lenge anake istri punika malaib.
3) Bas tegeh baan negak, dilabuhe baonge lung. Teges ipun : sakadi anake polih pangkat tegeh, raris nyeled pipis (korupsi), ipun katara raris kausanang makarya tur ipun salah mahukum.
4) Sadueg-dued semale makecos, pasti taen ulung; tegesipune : Asapunapi je ririh anake, pasti ipun taen iwang utawi salah.
Conto sasimbing sane mawangun tembang (Geguritan Sampik Ingtay):
1) Aduh beli to kenkenang, uh ban ento ene danda juang beli, sang ja nganggeh nyang adauh, ya I Babah nampi danda, ya I Nyonyah masasimbing saking saru, “Cangkeme tempuh timbungan, sikep galak desek pitik”.
2) Dadi beler tong nyak ngamah, jeneng jelma betek malu layah duri, amonto ya raris pesu, ka kantor padidian, bane keweh makita pacang mabanyu, yan majujuk meh katara, yan nyongkok awake pelih.
3) Yan beli kadi ring ayam, kalu bojog mati tegil, mua wanci tembuyukan, ikute regreg carungcung, pantes tongosang di teba, rebut muring, matane bengul pilaran.
Wewangsalan puniki kawangun antuk lengkara kalih palet utawi carik. Lengkara sane riinan sakadi "sampiran", indik daging kahiun sang ngucap, kewanten kantun makubda (ilid) suksmanipun. Lengkarane sane pungkuran punika daging sajati, sane nerangan suksmanipun tur mawirama kalih mapurwakanti (bersajak). Wenten taler sane nenten ngucapang lengkarane pungkuran, antuk kasengguh sami anake sampun ngerti ring suksmanipun. Ring asapunapine kawangun antuk lelampahan ring pawayangan. Ki Dalang ngawi satua bawak babaudan, nyimbingin sinalih tunggil sang nonton sane saud (iwang) laksananipun. Wenten taler sane mawangun gambar (karikatur).
Ring sor puniki wenten makudang-kudang wewangsalan luiripun :
- Asep menyan majagau, suksmanipun = nakep lenggar aji kau
- Ada tengeh masui kaput, suksmanipun = ada keneh mamunyi takut
- Bakat kocok misi isen, suksmanipun = awak bocok tuara ngasen
- Bangbang dadua ken ceburin, suksmanipun = bajang dadua ken anggurin
- Be lele mawadah kau, suksmanipun = suba jele mara tau
- Bedeg majemuh bangsing di banjar, suksmanipun = jegeg buin lemuh langsing lanjar
- Baju gadang potongan gantut, suksmanipun = tuyuh magadang tuara maan entut
- Buangit kali gangsa, suksmanipun = magae lengit ngamah gasa (kereng)
- Buah sabo mawadah klukuh, suksmanipun = awak bodo buin angkuh
- Cekcek poleng temisi bengil, suksmanipun = desek ngereng gisi nengil
- Clebingkah beten biu, suksmanipun = gumi linggah ajak liu
- Dagdag candung selem samah, suksmanipun = berag landung kereng ngamah
- Delemk sangut merdah tualen, suksmanipun = medem bangun ngamah dogen
- Dija kacang ditu komak, suksmanipun = dija pejang ditu jemak
- Eber-eber ilih, suksmanipun = bebeger baan nyilih
- Gamongan kladi jae, suksmanipun = omongan dadi gae
- Gedenan padange teken gondane, suksmanipun = gedenan tandange teken gobane
- Gonda godeg bakat kukur, suksmanipun = goba jegeg baan pupur
- Idup kedele mati kacang, suksmanipun = idup jele mati sayang
- Jempiit batan biu, suksmanipun = ngajengit ajaka liu
Inggih amunika dumun saking tiang indik weangsalan lan conto-contone.
Bebladbadan puniki kawangun antuk lengkara utawi kruna tigang palet. Krunane sane pinih riin apalet dados "giing" utawi "bantang", krunane sane kaping kalih apalet, "arti sujati (bebasanipun)", sakadi sampiran, sane ngawangun purwakanti (sajak), krunane sane kaping tiga "arti paribasa", wiadin suksmanipun, makadi :
- Giing (bantang) : majempong bebek,
- Arti sujati (bebasanipun) : jambul,
- Arti paribasa : ngambul.
Bebladbadan puniki masaih ring "wewangsalan", sakadi papiring indik kahanan kalih laksanan janma, ring asapunapine sada pedas suksmanipun. Kewanten yening anake mabladbadan, artinipun sane sujati nenten kaucapang, antuk kasengguh sami sampun uning ring artinipun.
Ring sor puniki wenten makudang-kudang conto bebladbadan , luiripine :
- Ketimun pait = paya, arti paribasane = semaya
- Wayang gadang = Kresna, arti paribasane = tresna
- Macarang Uga = sambilan, arti paribasane = masambilan
- Matabeng gelang = tutub, arti paribasane = tutugang
- Makunyit di alas = temu, arti paribasane = katemu
- Mabuaya di tegal = alu, arti paribasane = nglalu, kalu
- Mataluh nyuh = tombong, ati paribasane = sombong
- Jukut gedebong = ares, arti paribasane = ngeres-eresin
- Matiuk Jawa = belati, arti paribasane = ngulati
- Mabatis bebek = gempel, arti paribasane = ngempelin
- Base wayah = kakap, arti paribasane = gapgapan
- Mabuah jaka = beluluk, arti paribasane = nguluk-nguluk
- Mabuah wayah = jebug, arti paribasane = gedebug
- Mabuah kelor = klentang, arti paribasane = klentangin
- Mabubuh kladi = kulek, arti paribasane = elek
- Jaja uli magula = abug, arti paribasane = jebug
- Maboreh tangkah = buat, arti paribasane = kuat
- Mablakas peleng = timpas, arti paribasane = mimpas
- Mabaju tanpa lima = kutang, arti paribasane = kutang
- Beruk magantung = kakocor, arti paribasane = bocol
- Maabian Jawa = kebon, arti paribasane = ngebon
Inggih amunika dumun saking tiang indik bebladbadan.
Sasenggakan puniki sakadi palambang utawi sasimbing indik kahanan kalih polah janma sane kaimbangan ring kahanan kalih polah buron utawi barang, upami :
Wenten anak mawasta I Balag. Sabilang sangkep ring banjar ipun kiap, nguyuk-uyuk ngengkis raris pules. Indik I Balag puniki raris anggena sasenggakan ring banjaripune. Yen wenten murid kiap nguyuk ring sekolahan, raris kaucapang antuk timpalipune sakadi I Balag. Yening murid punika kalih I Balag miragi dewekipune kaanggen sasenggakan, janten ipun jengah wiadin sebet kabinjulin.
Sasenggakan puniki taler sakadi sesonggan, kewanten binanipun sasenggakan puniki satata kariinin antuk kruna "Buka", tur wenten sane sakadi sampiran ipun. Lengkarane sane riinan dados giing (sampiran), sane apalet pungkuran dados katerangan polah wiadin kahanan, raris kalanturang antuk suksemanipun. Ring asapunipune nenten perlu malih dagingin suksemanipun, antuk sampun terang artinipun. Puniki wenten makudang-kudang imba utawi conto sasenggakan luiripun :
- Buka bantene, masorohan; suksemanipun : sakadi anake sane madue perusahaan, wantah ngutamayang panyamaanipune kewanten makarya irika.
- Buka bangken gajahe, joh-joh mabo; suksemanipu : sakadi anake sane mapangkat ageng utawi anak sane sugih, yening katiben antuk sengkala, ortinipune maideh-idehan rauh ka jaba kuta.
- Buka batun buluane, nglintik tuah abesik; suksemanipun : kaucapang ring anake sane nenten madue nyama wiadin timpal, wantah ipun padidian.
- Buka be banone, dawanan bungut; suksemanipun : sakadi anake sane demen nuturang wiadin ngraosang omong timpal ring anak lian.
- Buka benange, kadung suba macelebang; suksemanipun : sakadi anake sane kadung ngambil pakaryan, nyalah-nyalah yening ipun makarya nenten jantos puput.
sesawanganSesawangan (Perumpamaan)
Sesawangan lingganipun sawang mateges mirib, polih pangiring an, lan kadwipurwayang dados sesawangan. Sesawangan tegesipun punapa punapi sane kacingak raris kalawatang ring jeroning kayun, mirib sakadi solah kalih kahanan jadma.
Upami : bangkiangne acekel gonda layu, artinipun anak luh sane bangkiangne langsing.
Wimba/conto :
1) Paliatne kadi tatit. Tegesipun : cingakan utawi sledetan anak luh sane galak.
2) Kukune kadi manik banyu. Tegesipun : kukune sane putih tur nyalang.
3) Alisne madon intaran. Tegesipun : alisne sane sakadi don intaran.
4) Susune nyangkih kadi nyuh gadinge kembar.
5) Gobane kadi tunjung tanpa warih. Tegesipun : layu dudus.
6) Betekan batisne meling padi.
7) Muane kadi umah nyawan.
8) Isitne ngembang rijasa
9) Jrijine kadi pusuh bakung.
10) Muane burik kadi tain sampine ujanan.
11) Tayungane kadi busunge amputang.
12) Kenehne dekdek lidek kadi gedahe pantigang.
Sawangan = iribang buka..........; masawang kuning = mirib sada kuning agigis. Sesawangan puniki ketahipun ngangge kruna : buka, kadi, tan pendah kadi, waluya kadi, luir, alah, amunan. Sesawangan puniki ring Bahasa Indonesia pateh sekadi perumpamaan. Ring Geguritan Megantaka wenten mungguh :
Pupuh Pangkur
- Pamargine malonlonan,
nolih kori rakane jua kaesti,
rasanya teka manutug,
nyaup nyangkol ngarasaras,
angin alon mamuat bon bungane arum,
enjunge nyukur katinggalan,
masawang bale kaaksi.
- Maabah-abah sarwa endah,
malalangse ombake nene titir,
lumute kasampeh liu,
masawang tikeh makebat,
tur makasur bulung-bulunge ne anyud,
kaange ne pacurenggah,
masawang togog di samping.
- Buka bulane kalemahan, suksmanipun : kembang lemlenm.
- Kadi tunjung tan pawarih, suksmanipun : layu dudus.
- Luir nyuh gading kembar, suksmanipun : susune sane nyangkil putih gading.
- Kaya taru ragas tinibeng wresti; taru ragas = kayu ligir, tinibeng wresti = tepen ujan; suksmanipun : sakadi anake kendel polih kasadian.
- Kadi sulur tempuh angin; sulur = entikan bun; sesawangan bangkiang sane lemuh magelohan.
- "Buka slokane, adeng buin sepita, suksmanipun : kaucapang ring anake sane kalintang plapan (tangar) ngraos lan melaksana.
- "Buka slokan gumine, nundunin macan turu, suksmanipun : sakadi anake sane nantangin musuh sane sampun nengil.
- "Skadi slokan jagate, sukeh anake ngebatang banjar, suksmanipun : wiakti sukeh pisan anake dados klian jaga ngladenin anak akeh (rakyat).
- Buka slokane, aji keteng mudah, aji dadua mael, suksmanipun : kaucapang ring anake sane neten uning ngajinin pitresnan kalih paweweh anak lianan (timpal).
- Buka sloka, ajum-ajuman puuh, sangkure masih ia, suksmanipune : sakadi anake sane beog ajum, pamuput ipun pacang pocol wiadin sengkala.
- Buka slokane, apa ane pamula, keto ane kapupu, sulsmanipun : napi sane kakaryanin, sapunika taelr pikolehipun; yening melaksana kaon, sinah sengkala sane jagi kapanggih.
- Buka sloka, bani mabak jepun, eda takut kena getahne, suksmanipun : yening purun ngambil pakaryan sane ageng tur abot, sampunang ajerih pacang manggihin pakeweh utawi kabean ageng.
- Buka slokane, bantang busuk badingang, apa tuara misi, suksmanipun : kiwangane san elintang, yening mangkin malih medalang wiadin raosang, janten ngakehang kanten kaiwangan ipun.
Sesonggan puniki sakadi pelambang kahanan kalih polah jadma, sane kaimbangang ring kahanan kalih polah barang wiadin buron. Umpami : "bedug pengorengan". Pengorengan punika wantah wangun utawi kawentenan ipun sakadi punika bedug, meweh antuk ngelegang mangda asah (lurus / datar). Dados ipun suksmannyane : kaucapang ring anak sane kalintang bengkung tur sigug, nenten dados ajahin.
Ring sor puniki wenten conto sesonggan, luir ipun :
- Taluh apit batu. Suksmannyane : kaucapang ring anake sane magenah ring genahe sane sukil/keweh, singsal agulikan pacang nemu baya.
- Abias pasih. Suksmannyane : nenten keni utawi nenten sida antuk ngawilangin katahipun biase ring pasih.
- Blakas mangan di pisaga. Suksmannyane : sakadi anake maduwe painak muani siteng tur anteng, sakewanten ipun magenah ring pisaga.
- Ngentungan uyah ke pasih. Suksmannyane : kaucapang ring anake sane mapi-mapi ngicenin barang utawi artha ring anak sane sampun sugih.
- Kuluk ngongkong tuara ngutgut. Suksmannyane : kaucapang ring anake sane sida mawicara manten (ngomong saja), nanging nenten wenten pakaryanne utawi tindakanne.
- Ngajahin bebek ngelangi. Suksmannyane : kaucapang ring anake sane mapi-mapi ngajahin anak sane sampun wikan utawi duweg.
- Ngrebutin balung tan paisi. Suksmannyane : ngrebutin brang nenten wenten isine utawi barang sane nenten malih maguna.
- Buka gowake ngadanin ibane. Suksmannyane : kaucapang ring anake sane sombong, nyapa kadi aku.
- Liep-liep lipi gadang. Suksmannyane : kaucapang ring anake sane ring pangarepne jemet pisan, sakewanten sujatinne ipun anak sane nenten becik/jahat.
- Kutal-kutil ikut celeng. Suksmannyane : kaucapang ring pakaryan sane rasane aluh, sakewanten sujatine nak meweh yen kalaksanayang.
Apake.....
- Apake anak cerik matapel?
- Anak satak maka satak matlusuk?
- Anak satak makasatak maudeng putih?
- Apa anak cerik maid cacing?
- Apa anak cerik maid enceh?
- Apa anak bongkok kereng nyuun?
- Anak cerik pantigang ngurek gumi?
- Ane kajeps idup, ane nyepes mati?
- Ane negen nongos, Ane kategen majalan?
- Ane tegeh dugdugin, ane endep juangin?
- Apa cekuk kajengitin?
- Apa cekuk baong godot basangne pesu gending?
- Apa bale gede matampul abesik?
- Base alukun ulung seka bidang?
- Apa don ne amun pedang, buahne amun guungan?
- Apa don ne srining-srining buahne amun gong?
- Apa don ne amun tutup, buahne amun sirah?
- Apa don ne utusan, buahne aturan?
- Apa don ne amun tlapak lima, buahne amun sigi?
- Apa di cerikne mapusung, di kelihne magambahan?
Pasaur / arti:
- Blauk
- Iga-iga
- Bungan ambengan
- Jaum misi benang
- Caratn
- Sendi
- Gangsing
- Pagehan
- Pancoran
- Neraca
- Caratan
- Rebab
- Pajeng
- Pusuh biu
- Punyan ental
- Punyan jempinis
- Waluh
- Punyan ental
- Base
- Padi
Cecangkriman :
- Bapa Pucung,
Indeng-indeng di alas gunung,
Panake koryak-koryak,
Di kayune ya padingkrik,
Basang pelung,
Tendase majajambulan.
- Berag landung,
Ngelah panak cenik liu,
Memene slelegang,
Panak ne jekjek enjekin,
Menek tuun,
Mememne gelut gisiang.
- Jalan buntu,
Tan masepak nolor terus,
Nyen makeneh mentas,
Apang elahang agigis,
Musti blenggu,
Majalan ditu magaang.
- Ia majujuk,
Katumbak enu majujuk,
Ane numbak ebah,
Laut ngandang ngulintik,
Bes kadurus,
Pangencele mametelang.
- Kaki Pucung,
Awak bunter maretungtung,
Basange anginan,
Sing paek ye ninjakin,
Uber kepung,
I kaki incang-incangang.
Indayang rereh napi jawaban ne?
PEPARIKAN
Peparikan puniki taler sakadi sasimbing indik kahanan kalih polah janma, kawangun antuk lengkara petang carik dados apada (satu bait). Lengkarane sane riinan kalih carik dados "sampiran", lengkarane pungkuran sane kalih carik dados arti sejatine, saha mawirama purwakanti, (a-b, a-b). Purwakanti punika wenten tatiga, luiripun: Purwakanti sastra, Purwakanti basa, Purwakanti suara, sakadi:
- Purwakanti
sastra
Doyan liang ngandong kanji (a)
depang tiang ngaba pitu (b)
yan tiang ngelong janji (a)
apang tiang kena tantu. (b)
Aksara "ji" ring kruna "kanji", makanti ring "ji" ring kuna "janji".
Aksara "tu" ring kruna "pitu", makanti ring "tu" ring kruna "tantu".
- Purwakanti
basa
Meli gabus duang kranjang
lamben bodag sing ngenyakin
yadin bagus mata kranjang
enyen kodag mangenyakin.
Mata "kranjang" makanti ring kruna duang "kranjang".
kodag "ngenyakin" makan ti ring kruna sing "ngenyakin".
- Purwakanti
suara
Dengdenge kurma lua
jaene ditu plapahin
adeng-adeng magama tua
gaene malu plajahin.
Suara "a" ring kruna "tua", mapurwakanti ring "a" ring kruna "lua"
suara "in" ring kruna "plajahin", mapurwakanti ring "in" ring kruna "plajahin".
Inggih amunika dumun. Ring conto-conto peparikan Nyane
Sesonggan puniki sakadi pelambang kahanan kalih polah jadma, sane kaimbangang ring kahanan kalih polah barang wiadin buron. Umpami : "bedug pengorengan". Pengorengan punika wantah wangun utawi kawentenan ipun sakadi punika bedug, meweh antuk ngelegang mangda asah (lurus / datar). Dados ipun suksmannyane : kaucapang ring anak sane kalintang bengkung tur sigug, nenten dados ajahin.
Ring sor puniki wenten conto sesonggan, luir ipun :
- Taluh apit batu. Suksmannyane : kaucapang ring anake sane magenah ring genahe sane sukil/keweh, singsal agulikan pacang nemu baya.
- Abias pasih. Suksmannyane : nenten keni utawi nenten sida antuk ngawilangin katahipun biase ring pasih.
- Blakas mangan di pisaga. Suksmannyane : sakadi anake maduwe painak muani siteng tur anteng, sakewanten ipun magenah ring pisaga.
- Ngentungan uyah ke pasih. Suksmannyane : kaucapang ring anake sane mapi-mapi ngicenin barang utawi artha ring anak sane sampun sugih.
- Kuluk ngongkong tuara ngutgut. Suksmannyane : kaucapang ring anake sane sida mawicara manten (ngomong saja), nanging nenten wenten pakaryanne utawi tindakanne.
- Ngajahin bebek ngelangi. Suksmannyane : kaucapang ring anake sane mapi-mapi ngajahin anak sane sampun wikan utawi duweg.
- Ngrebutin balung tan paisi. Suksmannyane : ngrebutin brang nenten wenten isine utawi barang sane nenten malih maguna.
- Buka gowake ngadanin ibane. Suksmannyane : kaucapang ring anake sane sombong, nyapa kadi aku.
- Liep-liep lipi gadang. Suksmannyane : kaucapang ring anake sane ring pangarepne jemet pisan, sakewanten sujatinne ipun anak sane nenten becik/jahat.
- Kutal-kutil ikut celeng. Suksmannyane : kaucapang ring pakaryan sane rasane aluh, sakewanten sujatine nak meweh yen kalaksanayang.
cecangkitanCecangkitan
Cecangkitan punika sinalih tunggil basita paribasa sane sampun ketah ring deasa pakraman. Cecangkitan kruna lingganipun “cangkit” polih pangiring “an” dados “cangkitan” raris kadwipurwayang dados “cecangkitan”. Cecangkitan marupa lengkara sane ngintar artin ipun. Lumrah kanggen ri kala magegonjakan marupa lengkara sane ngintar arti ipun. Lumrah kanggen ri kala magegonjakan ring paguyuban. Ring asapunapine kanggen melog – melog timpal.
Sajeroning pupuh Durma ring ajeng I Sampik keni kecangkit olih Ni Nyonyah antuk tambetnyane utawi belog nyane nampenin janji. Ni Nyonyah majanji dasa dina, sakewanten kaucapang ping tiga. I Babah Sampik nampenin malih tigang dasa dina. Sakadi sane kasinahang sajeroning pupuh Durma ring sor.
Ne dewasane jalanin beli luas
Elingang sampunang lali
Telung pitu nemnem patpat
Dadua kutus dina melah
Yening kasep beli nampi
Janten anak lian
Elingang sampunang lali
Ring sor puniki makudang – kudang lengkara cecangkitan :
1) Dugas gumine trak , tain cicing dendeng goreng jaen.
a) Daging kayun sang mabaos : be dendeng goreng sinah jaen.
b) Penampen sang sane mirengang : katarka utawi kadena tain cicing sane madendeng raris goreng, punika sinah nenten ja jaen.
2) Sawireh tongose ene paek teken pura, padange tusing dadi arit.
a) Kayun sang mabaos: padange sampun janten nenten dados anggen arit.
b) Sane nampenin : katarka padange sane mentik paek utawi tampek pura neneten ja dados arit utawi rereh.
3) Anake kone i maluan, suba bajang enu masi manyonyo.
a) Maarti saking wau lekad kantos bajang maka sami madue nyonyo.
b) Maarti kantos sampun bajang kari ngidih yeh nyonyo teken memene utawi manyonyo teken memene.
4) Anake negen tumbak tusing dadi.
a) Yening anake rikala negen napi-napi raris tumbak, janten nenten dados.
b) Kewanten yening anak makta tumbak tegena punika dados
5) Rumus hitungane makejang sukeh, nanging jalanne makejang tawang.
a) Yening rumus hitungane wiakti tan kauningin, kewanten jalanne (rurunge) sami kauningin.
b) yening jalan hitungane nenten kauningin.
6) Yen tiang nulisne bani, nanging macane suba takutin.
a) Maca tulisane nenten bani.
b) Takut sareng macan.
7) Anake di badung, nyaring daluman cawetne angona.
a) Cawet kaanggen nyaring daluman
b) Nyaring daluman mapangangge cawet.
8) Lamun payu motonan, beli nyelingin
a) Nyelengin = lakar maan celeng
b) Nyelengin = ningalin sambilang nyeleng.
9) Yang nguangun arja, tiang ngaluhin
a) Dadi galuh
b) Ngaluhin + juru aluh (nongos).
Cecangkitan miwah raos ngempelin punika pateh santukan sami sane madue arti kekalih, sane prasida kanggen nguluk – uluk timpal sajeroning mabebaosan utawi magegonjakan.
SLOKASloka (Bidal)
Ring Basa Indonesia sloka kabaos bidal. Sloka masaih ring sesonggan, kewanten kantun singid/ilid tegesipun. Binanipun ring sesonggan, sloka puniki ngangge lengkara “Buka slokane, …”.
Upami : buka slokane ajum – ajum puuh sangkure masih ipun. Tetuekipun kadi anak sane seneng belog ajum, pamuputne ipun sane pocol wiadin nemu baya.
Wimba/conto :
1) Buka slokane, musuh wenang apus. Suksmanipun : satrune sane pacang nyengkalen ragane, dados linyokin mangda ragane rahayu.
2) Buka slokane, taru tan luputing angin. Suksmanipun : sakancaning maurip tan luput pacang manggih sungkan.
3) Buka slokane, pegat batu tusing dadi atepang. Artinipun : sakadi anake sane pegat manyama wiadin makakasihan, sane tan dados malih pakaryanin.
4) Buka slokane, juru gambele pelih megambel. Suksmanipun : yening i pangayah iwang makarya, sinah juru oneke sane iwang ngonekang.
5) Buka slokane, awak baduda makeneh madain garuda. Artinipun : sakadi anake tiwas, mamanah jaga nandingin anak sugih.
6) Buka slokane, adeng buin sepita. Suksmanipun : kaucapang ring anake sane kalintang plapan (tangar) ngraos lan melaksana.
7) Buka slokan gumine, nundunin macan medem, suksmanipun : sakadi anake sane nantangin musuh sane sampun nengil.
8) Skadi slokan jagate, sukeh anake ngebatang banjar, suksmanipun : wiakti sukeh pisan anake dados klian jaga ngladenin anak akeh (rakyat).
9) Buka slokane, aji keteng mudah, aji dadua mael, suksmanipun : kaucapang ring anake sane neten uning ngajinin pitresnan kalih paweweh anak lianan (timpal).
10) Buka slokane, apa ane pamula, keto ane kapupu, sulsmanipun : napi sane kakaryanin, sapunika taelr pikolehipun; yening melaksana kaon, sinah sengkala sane jagi kapanggih.
11) Buka sloka, bani mabak jepun, eda takut kena getahne, suksmanipun : yening purun ngambil pakaryan sane ageng tur abot, sampunang ajerih pacang manggihin pakeweh utawi kabean ageng.
12) Buka slokane, bantang busuk badingang, apa tuara misi, suksmanipun : kiwangane san elintang, yening mangkin malih medalang wiadin raosang, janten ngakehang kanten kaiwangan ipun.
SUMBER 1: http://nyomanadnyana.blogspot.com/2012/07/paribasa-bali_05.html
SUMBER 2:http://ngiringmabasabali.wordpress.com/category/paribasa-bali/
Mengenal dasar-dasar hari suci
Setiap agama memiliki hari suci. Hari suci mempunyai arti khusus dan istimewa bagi umatnya. Begitu juga umat hindu yakin bahwa setiap hari suci adalah hari yang baik untuk melakukan kegiatan dan upacara keagamaan (yadnya). Hari yang memiliki pengaruh baik atau positif sehingga upacaa akan berlangsung baik sesuai dengan harapan.Hari suci adalah hari yang diistimewakan dan disucikan oleh umat hindu. Hari suci disebut juga hari raya atau rerahinan. Hari suci sebagai hari istimewa, biasanya dipilih oleh umat untuk melaksanakan bhakti kepada Ida Sang Hyang Widi dan manifestasi-Nya. Selain untuk melaksanakan kegiaan upacara keagamaan pada hari suci juga dipakai sebagai saat yang baik untuk bertemu dan berkumpul dengan keluarga. Hari suci agama hindu diyakini sebagai hari yang baik sehingga dirayakan sesuai dengan ketentuan yang berlaku. Perhitungan baik buruknya hari disebut wariga. Wariga artinya jalan menuju yang mulia. Didalam wariga akan dapat dipelajari hal-hal seperti : wewaran, wuku, sasih dan penanggal Panglong.
Hari baik dan bulan baik diyakini akan mempengaruhi kegiatan keagamaan yang dilaksanakan oleh umat. Maka setiap umat berusaha untuk megetahui dan memahami hari dan bulan baik kita harus memahami dan mengetahui wewaran, wuku dan sasih.
Wewaran.
Wewaran dipakai sebagai pedoman menentukan hari baik dan hari buruk untuk melakukan kegiatan upacara yadnya. Wewaran ada sepuluh (10 ) yaitu
Ekawara = luang
Dwi wara = menga, pepet
Tri wara = Pasah, beteng, kajeng
Catur wara = sri, laba, jaya, menala
Panca wara = umanis, paing, pon, wage, kliwon
Sad wara = tungleh, aryang, urukung, paniron, was, maulu
Sapta wara = redite, soma, anggara, buda, wrespati, sukra, saniscara
Asta wara = sri, indra, guru, yama, ludra, brahma, kala, uma
Sanga wara = dangu, jangur, gigis, nohan, ogan, erangan, urungan, tulus, dadi
Dasa wara = pandita, pati, suka, duka, sri, manuh, manusa, raja, dewa, raksasa.
Wuku.
Wuku artinya ruas. Wuku lamanya tujuh hari, dimulai dari hari minggu (redite) dan berakhir pada hari sabtu (saniscara). Wuku memegang peranan penting yang menentukan hari suci atau rerainan. Wuku ada 30 (tiga puluh), yakni sinta, landep, ukir, kulantir, tolu, gumbreg, wariga, warigadean, julungwangi, sungsang, dungulan, kuningan, langkir, medangsia, pujut, pahang, krulut, merakih, tambir, medangkungan, matal, uye, menail, perangbakat, bala, ugu, wayang, klawu, dukut, watugunung.
Satu wuku lamanya 7 hari atau satu minggu. Sehingga satu tahun wuku lamanya 7 x 30 = 210 hari, sama dengan tujuh bulan masehi, urutan wuku tidak boleh ditukar tempatnya.
Sasih.
Sasih artinya bulan. Sasih disebut juga masa. Umur masing-masing sasih adalah 29 atau 30 hari. Tepatnya 29 hari, 12 jam, 49 menit dan 9 detik. Sehingga satu tahun adalah 354 1/3 hari. Ini disebut perhitungan tahun saka. Satu tahun terdiri dari dua belas (12) sasih. Sasih dapat dipakai untuk pedoman menentukan keadaan iklim yang terjadi pada waktu itu. Misalnya sasih kedasa sampai dengan sasih ketiga adalah musim panas sedangkan pada sasih kapat sampai dengan sasih kesanga adalah musim hujan.
Nama-nama sasih, bulan masehi dan bulan saka
Untuk memudahkan mengingat nama sasih dan nama bulan masehi dapat dipakai pedoman angka-angka pada jarum jam. Caranya dengan melihat angka pada dua sisi jam yang lurus misalnya angka 12 pada sisi atas jam akan lurus dengan angka 6 pada sisi bawah, maka bila angka 12 adalah sasih maka angka 6 adalah bulan masehi. Sehingga angka 12 adalah sasih sada dan angka 6 adalah bulan juni kalau dibalik angka 12 adalah bulan masehi maka angka 6 adalah sasih kenem. Begitu seterusnya sehingga kalian mudah untuk mengingatnya.
Penangggal panglong.
Penanggal dan panglong juga dipakai untuk menentukan bulan baik untuk melakukan kegiatan keagamaan. Penanggal adalah hari-hari setelah tilem. Hari pertama setelah tilem disebut penanggal apisan, hari kedua penanggal kalih dan seterusnya sampai penanggal ping pat belas disebut purwani. Purwani yaitu sehari sebelum purnama. Pada penanggal ping molas atau lima belas (15) disebut purnama.
Panglong adalah hari-hari setelah purnama. Hari pertama setelah purnama disebut panglong apisan begitu seterusnya sampai pada panglong ping pat belas disebut purwani. Purwani sehari sebelum tilem. Panglong ping limolas atau lima belas (15) disebut Tilem
Siapa yang sujud dan bakti pada-Ku dengan persembahan setangkai daun,sekuntum bunga,sebiji buah-buahan atau seteguk air, aku terima sebagai bakti persembahan dari orang-orang yang berhati suci.Bh.G.IX.26
Purnama adalah saat bulan bulat dan terang benderang. Tilem adalah bulan mati saat gelap karena bulan tidak tampak. Dari purnama mencari tilem lamanya lima belas hari, dari tilem mencari purnama juga lamanya lima belas hari. Purnama disebutkan sebagai hari beryoganya Sang Hyang Wulan atau Sang Hyang Candra sedangkan tilem adalah hari beryoganya Sang Hyang Surya. Purnama dan tilem adalah hari suci atau rerainan yang harus dimanfaatkan oleh umat untuk melakukan penyucian diri dengan menghaturkan wangi-wangian, canang dan sembahyang memuja para dewa. Purnama dan tilem juga dipakai sebagai hari baik untuk melaksanakan kegiatan keagamaan.


c: text/html

text:
Semengan tiang suba megat rurung di pempatané ba dauh. Tekan tiangé semengan uli umah pekak tiangé ané ngoyong di mel. Sawiréh suba tamis abulan jani pakéweh keneh tiangé tondén nepuk rurung kal pragat, tiang ngawai ka umah pekak tiangé. Lénan tekén ngidih tatimbang, sambilang tiang ngijengin I Pekak lan I Dadong ané tusing nyak ajak tiang di jumah. Nu koné melahan ngoyong di mel banding jumah. I Pekak lan I Dadong pada-pada ngorahang kéto.
“Jumah, di petengé kenehé inguh. Suba tua dot tekén tongos ané sepi. Yén jumah, tip, tipi, miwah radio ngempengin. Lén buin munyin motoré kemprang-kempréng tusing rérénan. Énggalan makeplug sirahé yén ngawai ningeh né kéto.” I Pekak nyambatang dugasé tiang ngrumrum apang nyak ajak tiang jumah. I Mémé lan I Bapa masi tusing nyidayang ngorahang apa-apa buin. Cutetné, kanggoang tuyuhan abedik, sabilang wai apang ada nengokin ka mel, apang tawang di kenapa kudané.
“Tusing dadi nyambatang berat. Né ayahan adané. Pidan Wayan nyaluk ayahan, luihan tekén né lakar tepuk.” Kéto I Bapa maang tiang imba dugasé tiang bengong tusing nyidayang nyambat apa-apa buat kukuh kenehné I Pekak lan I Dadong.
“Da ja sesai, bapa ngelah dumané uli Soma nganteg Sukra. Wayan di Saniscarané ngajak Redite. Duang wai dogén. Indayang ngisi liburan.” I Bapa buin ngamaang tiang panegteg apang nyidayang nyemak ayahan cara ané sambatanga ento.
Dikénkéné, peteng tiang mara teka uli melali. Nanging I Bapa tusing nyak nyalukang ayahan tiangé Sabilang saniscara ngajak Redité. “Apang inget tekén ayahan. Yén né jalukin, mani puan lakar tuman.” Dingeh tiang brengbengané I Bapa ngajak I Mémé.
Ulian ento, sabiang dina Redité lan Soma semengan tiang setata megat rurung di pempatané ba dauh. Yén sing jam pitu, jam pitu liwat dasa menit. Amunto uleh ileh galah tiangé liwat ditu. Sedek lung galahé mapas kramané ané lakar ka mel soang-soang. Ada ané lakar ngaritang sampiné padang. Ada masi ané lakar ngabaang céléngné banyu. Di kénkéné, lebian tekén molas menit di pempatané ngenemin kramané ané matakon.
“Inget pesan Wayan tekén panua. Nyak dikapah-kapahé nginepin dadong lan pekakné. Yén cerik-cerik lénan, kapah nyak masolah kéto.” Mémé Pica nyambatang kéto dugas mapapas di pempatané pitung dina ané suba liwat.
Di kenehé kendel pesan sambata kéto. Nanging sagét nyelag patakon uli di kenehé masi: ”Saja tulus nyemak cara ané sambata tekén Mémé Pica?” Kenehé buin kesepné nyautin,”kénkén kadén. Méhméhan yén tusing baan orahanga ayahan, yén dadi kelidang, mirib tusing ja kéto.”
Mara keneh-kenehang buin, mula saja iraga sapatutné kéto. I lingsir ngadakang i dewek. Jani watek ngebang sasidan-sidan, kadakan i lingsir mula wenang i dewek.
Sayan makelo, sayan demen tiang nginepin I Pekak lan I Dadong. Lénan tekén sambata cucu inget tekén pekak-dadong, ditu tiang maan paplajahan magenep pesan. Paplajahan ané tusing nyidayang nyujuh wit kuliah. Paplajahan sujati ané katuturang pinaka pajalan idup I Pekak lan I Dadong dugasé malu. Liu tur ngulangunin pesan.
“Né idup cainé suba aluh adané. Ngalih dadaar aluh. Magedi kija-kija aluh. Mah jani Wayan orahin pekak nekap sampi ka Buléléng uli Karangasem majalan, nyak Wayan?” Makesiab tiang ningeh I Pekak nyambatang nekap sampi uli di Karangasem ka Buléléng majalan. Tondén taén tiang ningeh tuturé ento.
“Majalan, Ki? Kudang wai?”
“I pidan idupé kéweh. Ngalih gaé idupé bisa mapandung. Nekap sampi uli dini ka Buléléng bisa pitung dina mara teked. Amun slamet.”
“Men kénkén amun sing slamet, Ki?”
“Di lacuré, tondén patengaan marga, sampiné ngasén laut mati. Aget yén tuah aukud. Yén lebian, bisa makutang makejang gaéné. To mara amunto.”
“Ada lebian bayané?”
“Ada. Yén sampiné ané takap rumpuh di margané. Aluhan ngitungang. Yén ané ajak nekap sengkala di margané, sampiné ané ajak tusing nyidayang nulung. Kéto yén imbayang.”
“Sengkalané?”
“Bisa ané ajak nekap ngenyat bayu! Yén magedi ajak telu, nu ada kal orahin malipetan ngajak ané tusing nyidaang nglanturang pajalan. Yén ajak dua, da ja makadua nemu sengkala…, abesik gén, ajan malipetan. Sampiné kutang!”
“Mimih!”
“To tondén amun apa!”
“Tondén lebian?”
“Di lacuré, pelih ngambahang rurung bisa kena bélat. Sampiné kajuang anggon mayahin danda. Lacuran buin, nepukin pandung. Ngajak sampi adasa bisa pandunga makejang. Yén sing kaserahang. Angkihané bancuta!!”
Jering-jering bayun tiangé ningeh tuturné I Pekak. Da ja majalan. Tundéna dogén tiang ngalampahin pajalané kéto, tondén majalan tiang bisa suba ngasén.
“I pidan idupé kéweh. Tusing ada ulehan gaé ané nyidayang lakar anggo madaar. To kranané idupé keras!” Kéto I Pekak nyambungang tutur.
Semengané jani, teked tiang jumah, dapetang I Bapa tondén majalan ka tegalé. Mirib nu ngantiang tiang. Mirib ada kal sambatanga semengané jani. Déwa-ratu. Dumadak tusing ada pelih tiangé sanget. Kéto sesambat kenehé marané nepuk I Bapa nu jumah.
“Men maan tatimbang uli I Pekak?” I Bapa ngawitin matakon. Tiang ngituk.
“Tusing,Pa. I Pekak ané panyumu mesuang unduk. Sabilang takonin, malah nutur. Joh buina tekén unduk. Sabilang entenin ngorahang endén malu. Yén kéné, cutet, tiang sing kal nuutang kenehné I Pekak!”
“Antiang malu, I Pekak mula kéto. Mani puan pastika kal pesu unteng kenehné.”
“Suba paek abulan, Pa. sabilang wai idepan tiang nakonang!”
“Bapa nawang. Nawang unduk Wayané, nawang polah pekak Wayané mula kéto. Yén né sing antiang, sakayang-kayang bisa lakar tungkas.” I Bapa ngusuhin palan tiangé. Tiang mendep.
“Lénan tekén nakonang ento, ada buin kal sambatang, Pa?” Tiang nyambungang tutur di subané makelo naneng.
“Tusing ada,Yan. Cutet bapa ngantiang ento gén.”
“Jani tiang ngajak bapa. Unduk demen tiangé ngajak Luh Pari kénkén? Lek keneh tiangé, Pa!”
“Ané ngranayang Wayan lek?”
“Disubané makelo gradang-grudug. I Pekak suba masi nawang. I Dadong suba masi nawang. Jani jek nadaksara I Pekak nyambatang tusing setuju. Cutet tiang apang ngalih anak luh lénan. Ento ané ngaé keneh tiangé lek. Apa let sesambat kramané yén prajani suud. Méhméhan tepukina tan paunduk, Pa.”
“Unduk keneh bapané, bapa suba nyerahang tekén Wayan. Kénkén ja Wayan. Amun suba keneh Wayané, bapa satinut. Nanging da engsap, tutur sawai ané orahin bapa.”
“Tuturé né kén to Pa?”
“Ané satinutin bapa. Parilaksana, paripolah ané Wayan jemak turmaning nyidayang Wayan negen tanggung jawab. Ento dogén ané idihang bapa.”
“Buat ento, Bapa da tandruh. Sasidan-sidan tiang, Pa.”
“Keneh bapané, apang sing di melahé Wayan ngecapin, di jeleké, ajak makejang keluargané dumin. Ento ané kal sangetang bapa yén Wayan kanti kakéto.”
“Tiang ngresep, Pa!”
Suud tiang nyambatang kéto, I Bapa ngorahang lakar ka tegalé. Mara tiang nyambatang lakar nyalukin pagaén bapané ngaritang sampiné padang, I Bapa nombaang.
“Yén ada galah, umahé bersihin. Uli di tengah teked di malun umahé.” Tiang tusing bani tungkas. Laut maanggutan. Yén tungkasin tiang, suba pastika I Bapa lakar nyambat. ”Ayahan né adané. Sasidan-sidan da jalukina.”
“Da Wayan kéné carané ngalih anak luh. Ngalih bakal anggo kurenan, pinehin malu. Da ngawag-awag. Wayan cucun pekak ané paling keliha. Da ngaé pekak lek!” Kéto raosé malu ané ngranayang keneh tiangé kéweh teked ka jani.
“Luh Pari mula jegég. Apa jegégné gén kal anggo Wayan tatimbang. Kenehang malu. Ada pasuécan widhi anggo melahang. Da ulah aluh. Mara nyakina jag nyak. Sing ada idup aluh kéto, Yan!” Paimbuh tabuh raosné I Pekak ngaé tiang pengeng. Dasdasan macedar polon tiangé dugasé ento.
“Ngudiang mara jani I Pekak nyambat kéto. Kadén suba lebian tekén atiban tiang ngajak Luh Pari ngradag-grudug. Yén mula pelih, ngudiang mara Pekak nyambat pelih?” Sambil nguntulang mua tiang nyautin aji munyi pegat-pegat.
“Da pelih nyelepang mendep pekaké ka keneh Wayané. Pinehin buin!” Suud nyambatang kéto, I Pekak makalah uli arep tiangé. Dugasé ento tiang padaduanan. Buin maniné mara tiang nyambatang unduké ento tekén I Bapa. I Bapa mendep dogén.
“Yan…,” sedek tiang bengong sambil ngelut sampat. Dingeh tiang ada né ngaukin. Tolih tiang I Pekak ané teka.
“Kal kija, Ki?” Tiang biasa nyapatin I Pekak, Kaki. I Pekak makenyem.
“Tusing kija-kija. Buat kal melali mulih.”
“Nah, mun kéto, negak malu. Tiang nyemakang tampinan.”
“Da Wayan salah tampi teken pekak.” Saget pesu tabuh raosné I Pekak ané ngranayang tiang makesiab. Tabuh raosné maclepeh dugasé tiang ngenjuhang tampinan.
“Unduk apa, Ki?”
Sambil ngantiang I Pekak suud nampin, magenep isin keneh tiangé. Pati takon apa mirib ané lakar pesuanga tekén I Pekak. Suud ngecuhang paes duang kecuhan, I Pekak buin nglanturang raosé ané mapunggel.
“Wayan mula cucun pekaké…,” maimbuh bengong tiang nampi raosné pekak ngorahang kéto. Tondén maan masaut buin I Pekak nglanturang.
“Amunto bang pakéweh, tresnan Wayané ngajak Luh Pari nu tileh.”
Yén I Pekak nawang kénkén kéweh tiangé nyaga apang tusing raosné pekak malu kanti teked teken Luh Pari, I Pekek mirib tusing ngorahang kéto. Agetné, suba tamis abulan, Luh Pari tondén mirib ningeh kéweh tiang ngajak I Pekak. Yén dingeha, méhméhan tiang orahanga nyelap ngaé pakéweh kéto apang ada selah suud. Suud disubané tresnané teleb. Inih sakitné.
“Pakéweh ané semalu apang Wayan nyidayang mragatang tusing lén pakéweh uli di keluargané, Yan! Yén ditu suba melah baan, cihna pakéweh ané lénan aluhan baan Wayan ngarepin. Di keluarga mula patut awitin. Da joh-joh. Ané di arepé malu pragatang, mara kal Wayan nyidayang aluh majalan.”
Kanti petang kecuhan paes barakné I Pekek tiang naneng. Tusing resep apa kadén muncuk raosné I Pekak.
“Cutet pekak cumpu. Cumpu mapangidih!”
“Mapangidih apa, Ki?”
“Mempeng pekak nu idup. I Dadong masi nu ada. Énggalang Wayan ngantén.”
Maadukan gedeg basang ngajak tengkejut tiangé. Tiang orahina ngantén. Tiang ngelah gagélan tuara kacumpuin. Nyén ajak tiang ngantén? I Pekak mula sajaan. Suud mlekarain gagélan tiangé orahanga tusing anut. Jani orahina tiang ngantén. Ngantén?
“Ngantén?” Saget maclepéh pesu raos keneh tiangé. I Pekak nolih tiang laut maanggutan. Tiang nyumingkin makesiab.
“Ngantén ajak Luh Pari!”

robotstxt: allowed

filter: keep


text:
Subakti Ring Guru Pengajian
Kacarita wenten pandita, mapesengan Bhagawan Domya. Ida madue sisia tigang diri, inggih punika : Sang Utamiu, Sang Arunika, miwah Sang Wedha. Sng tiga punika katureksain kapagehan miwah subaktinidane ring guru. Sapunki paindikan Bhawagan Domya nureksain sisianida.
Sang Arunikakapangandikayang makarya ring carik. Suleng kayun Sang Arunika nglaksanayang pituduh sang nabe. Sedeng magelohan pamulane ring carike raris wenten ujan bales pisan mawastu toyane blabar. Sang Arunika di gelis mecikang pundukane sane embid. Mangda pantune nenten lancah blabar. Sabilang empelida malih embid kantos telah dayan Sang Arunikane. Sang Arunika raris ngebahang raga ring pundukane sane embid, pinaka empelan rahina wengi. Indike punika kauningin olih Bhagawan Domya, raris Ida lunga ka genahe punika. Irika raris Bhagawan Domya ngandika, "Cening Sang Arunika! Kaliwat pageh Cening ring geginan. Ngadeg cening. Uli jani Cening adanin Bapa, Sang Udakala, reh ragan ceninge anggon cening ngempel yeh, ane nyiriang bhaktin ceninge teken guru. Wireh keto, cening lakar mangguh kasukan lan sidi mantra. Buina asing ucapang cening tuutanga teken anake.". Asapunika panugrahan Bhagawan Domya ring Sang Arunika.
Ceritayang mangkin Sang Utamaniu, polih giliran. Sang Utamaniu kapangandikayang ngangon banteng. Sampun sue ngangon, Sang Utamaniu marasa seduk miwah kasatan. Sang Utamaniu raris ngegendong nunas ajengan kema mai. Pikolih ngegendong pinaka upajiwanidane ngangon. akedik nenten wenten katur ring Sang Guru. Indika punika kauningin olih Bhagawan Domya, raris Ida ngandika, " Cening Sang Utamaniu, yen cening subakti teken guru, pikolih ceninge ngidih-idih patut aturang teken guru." Sang utamaniu raris nyumbah nunas ampura, santukan laksananidane iwang.
Benjang semengan, malih Sang Utamaniu ngangon, tur ngegendong. Pikolihne katur ring Bhagawan Domya. Usan maturan, malih Sang Utamaniu ngegendong pinaka upajiwanidane. Indik Sang Utamaniu punika, taler kaiwangan olih Bhagawan Domya. Kocap loba wastanipun, anake ngegendong ping kalih. Dening asapunika Sang Utamaniu raris nginem empehan banteng sesampun i godel usan manyonyo. Indike punika kacingank olih Bhagawan Domya raris Ida ngandika, " Cening Sang Utamaniu, sayan pelih laksanan ceninge. Empehan ento druen Sang Pandita, tan patut cening ngambil druen Sang Guru." Malih Sang Utamaniu nyumbah, nunas ampura ring Bhagawan Domya.
Benjang ne Sang Utamaniu ngajeng laad-laadan empehan sane maliah ring bungut godele. Indike punika taler kaiwangang olih Bhagawan Domya, duaning ngawinang godele berag. Sawireh tan sida antuk Sang Utamaniu naanang seduk, raris Ida ngajeng getah don midori. Getah don midorine sane ngbusin punika nysup ring panyingakan Sang Utamaniune, ngranayang Ida wuta. Dadi Ida grapa-grepe ngrerehin bantenge. Irika raris Sang Utamaniu maclempung kasemere sane tuh.
Critayang mangkin sampun sore, mulih bantenge padidian. Kagiat Bhagawan Domya nyingak bantenge mulih padidian tan kateh olih Sang Utamaniu. Raris mailehan Bhagawan Domia ngrereh Sang Utamaniu. Benjang semengan wawu kapanggihin ring tengah semere. Sang Utamaniu nguningang panyingakane wuta majalaran antuk nginum getah don midori. Kapiwelasan kayun Bhagawan Domya nyingak Sang Utamaniu kasengsaran raris kaunggahan saking semere. Gelis Ida nguncarang weda pangusada, nambanin panyingakan Sang Utamaniune. Saking kasidian mantran Bhagawab Domyane, digelis panyingakan Sang Utamaniune mawali sakadi jati mula. Dados ledang pakayun Bhagawan Domya, nyingak Sang Utamaniu sampun kenak, raris Ida mapaica panugrahan, tur kapastu mangda Sang Utamaniu setata anom.
Critayang mangkin, Bhagawan Domya nureksain Sang Wedha. Ida kapangandikayang ngratengan, sarahina-rahina makaryan rayunan ring pawaregan. Sang Wedha kalintang pageh ring geginan, akidik tan wenten lempas ring sapituduh Sang Guru. Duaning sapunika, Bhagawan Domya ngicen panugrahan kasaktian saha weda mantra tur kapastu mangda Sang Wedha betel tingal.(*bb/ith)
Kaketus saking : Adi Parwa
Selasa, Juli 21, 2009
Subakti Ring Guru Pengajian
2 komentar:
-
-
Carita puniki becik pisan pikenohne. Dumogi akeh sane ngwacen. Matur sukma dahat sampun posting carita sekadi puniki. Yening dados tityang matakon, napi akun Pacebuk Bliyan?
- Februari 02, 2011 4:33 PM
- bliyanbelog mengatakan...
-
@Yan Aryana : suksma mewali sampun ledang simpang lan komen bli.. tiang wantah mosting ulang cerita sane sampun wenten...
- Februari 17, 2011 8:46 AM
:f :D B-) :x :$ ;;) x( :? :@ :~ :| :)) :(( :( :s :o :) :L :E :H :Q :-r :-$ :-c :-y :-j :-O I-) 8-| 8-} =(( :-n :-e :-k
Poskan Komentar
Semeton sane jagi komentar, ngicenin kritik, saran, request, utawi sekadar kenalan driki manten ring kotak komentar niki. Sampunang lali dagingin wastan sameton ne ring kotak Beri komentar sebagai. Suksma!!


text:
Om Swastiastu,
Sane wangian titiang Bapak Ibu guru miwah undangan sareng sami, para sisya saking sekolah lianan lan para semeton sane banget suksmayang titiang. Ngiring ngaturang suksmaning manah ring Ida Parama Wisesa, santukan antuk kertha wara nugraha Ida, irage sareng sami prasida kacunduk ring galahe mangkin. Suksma antuk galah sane sampun kapaica antuk titiang minakada panitia ring paindikane ring Hari Aksara Internasional pinanggal 8 September puniki.
Ring galahe mangkin titiang pacang ngaturang pidarta indik “Pengembangan Aksara lan Sastra Truna-Trunine ring Zamane Mangkin.” Ring paindikane puniki pacang kalaksanayang pacentokan ngewacen puisi, pidarta, lan makarya karya sastra sekadi satua bawak, puisi miwah sane lianan. Pacentokanne puniki kakapah dados kalih basa minakadi basa bali lan basa Indonesia. Lan kakapah antuk kakalih kategori minakadi kategori A sane katujon antuk sisya SMP (SLTP) lan kategori B sane katujon antuk sisya SMA (SLTA).
Tetujon paindikane inggih punika ngewaliyang semangat para truna-trunine mangdane ngangge basa bali sane becik. Ring zaman globalisasi sekadi mangkin, IPTEK lan ilmu pengetahuanne sami sampun sayan ngemajuang, nanging para truna-trunine mangkin sayan ninggalin budaya nulis surat lan truna-trunine lali ring tata cara ngewacen utawi mawicara sane becik. Ring penelitian sane munggah ring majalah Horizon 2005, para sisya SMU sane uning lan becik ring sastra, wau 20%. Puniki nyihnayang ring tahun ke tahun sisyane ngangge basa Bali lan basa Indonesia sane patut sayan ical. Santukan punika, ngiring iraga utamane para truna-trunine sareng sami ngange basa Bali utawi basa Indonesia sane becik lan manut ring awig-awing sane wenten.
Ainggih asapunika indik pidarta titiange, titiang nunas restu ring para ida dane sareng sami mangdane acarane puniki prasida memargi becik, Titiang nunas geng rena sinampura antuk keiwangan titiange sane tan manut ring ati soang-soang.
Antuk nyineb pidartane puniki antuk ngucapang parama santih.
Om Santih Santih Santih Om
Senin, November 30, 2009
Pidarta Basa Bali Bawak
8 komentar:
-
-
mesen pidato bahasa bali ttg wajib blajar 9tahun bli..
- Agustus 14, 2010 5:55 PM
-
-
Pidatonya dibuat lebih pajang lagi dong..
hhe..
tapii makasiii banyak yaa.. ;;)
- Oktober 03, 2010 4:56 AM
- bliyanbelog mengatakan...
-
ring sameton... yen dados dagingin wastan raga ne ring kotak komentar gih! suksma! ^_^
- Oktober 03, 2010 10:17 AM
- Bli Putu mengatakan...
-
Bli yan Tunas kidik sesuratane gih,,anggen titiang malajah mosting,,tiang seneng pisan ngblog bli,,
- November 19, 2010 2:31 PM
- bliyanbelog mengatakan...
-
Gih.. durusang sampun Bli Putu.. minab ring sumber ne... langsung manten saking blog ne smasta gih! tiang nak ngambil drika mase... suksma sampun komentar! ^_^
- November 19, 2010 3:45 PM
- gindra mayun mengatakan...
-
yen dados tityang nunas ring B'li sane maduwe blog puniki mangda prasida memposting pidarta basa bali indik pendidikan sekolah, umpami kagunaan iraga melajah ring sekolah utawai sane lianan.
- Januari 24, 2012 9:30 PM
-
-
aku mintak pidato bhs bali tentang korupsi dong :-k
- April 13, 2014 2:01 PM
-
-
To orang ci bawak leak barak ci mule
- November 11, 2014 9:58 AM
:f :D B-) :x :$ ;;) x( :? :@ :~ :| :)) :(( :( :s :o :) :L :E :H :Q :-r :-$ :-c :-y :-j :-O I-) 8-| 8-} =(( :-n :-e :-k
Poskan Komentar
Semeton sane jagi komentar, ngicenin kritik, saran, request, utawi sekadar kenalan driki manten ring kotak komentar niki. Sampunang lali dagingin wastan sameton ne ring kotak Beri komentar sebagai. Suksma!!


text:
1Duk punika wenten anak tios sane mawasta Ananias, kurenanipune mawasta Sapira. Ipun taler ngadol tanah tegalanipune acutak. 2Jinah panumbas tegalipune punika abagian kasepel antuk Ananias, tur sane abagian katurang ring iparautusan. Indike punika kuningin antuk somahipune. 3Dane Petrus raris mataken ring ipun sapuniki: "Semeton Ananias, napi awinan pakayunan semetone kareh antuk Ratun Setane, kantos semeton mobab ring Roh Ida Sang Hyang Widi Wasa, tur ngengkebang abagian pamelin tegal semetone punika? 4Sadurung tegale punika adol semeton, boyake tegale punika mula tuah tegal semeton? Tur sasampune kadol, jinahne taler semeton sane nuenang. Napi awinan semeton ngrincikang kadi asapunika ring pakayunan semetone? Boyaja manusa sane bobabin semeton, nanging Ida Sang Hyang Widi Wasa!" 5Wau Ananias miragi baos Dane Petrus kadi asapunika, jeg pramangkin ipun bah tur padem. Sawatek anake sane miragi paindikane punika sami pada ajerih. 6Irika wenten makudang-kudang anak truna rauh ngambil sawan Ananiase tumuli karingkes tur kabakta medal, raris kapendem. 7Sawatara maletan tigang jam, somahipune raris rauh irika, nanging paindikane sane iwau punika tan uningin ipun. 8Dane Petrus tumuli mabaos ring ipun, sapuniki: "Semeton Sapira, indayang orahang ring tiang, punapike sawiakti aji amunika durus tegal semetone?" Pasauripune: "Inggih sawiakti wantah aji amunika!" 9Irika Dane Petrus raris mabaos ring ipun sapuniki: "Napi awinan semeton sareng kalih jeg saadung mintonin Roh Ida Sang Panembahan? Anake sane nanem sawan rabin semetone, sampun ring obag-obagan jelanane, jagi ngosong semeton medal." 10Jeg pramangkin ipun bah ring ajeng Dane Petrus, ngraris padem. Ipun raris kagosong medal, antuk paratrunane iwau, tumuli katanem ring samping genah kurenanipune matanem. 11Pasamuane miwah sakancan anake sane miragiang paindikane punika, sami pada ajerih pisan. 12Daweg punika parautusan Ida Hyang Yesus akeh ngwentenang praciri miwah katawahan-katawahan ring pantaran jadmane akeh punika. Sawatek anake sane pracaya ring Ida Hyang Yesus sami tansah pada saadung mapunduh, nunggil dados asiki ring Piasan Salomone. 13Anake sane lianan, tan wenten sane purun matunggilan ring anake sane pracaya punika, nanging makasami pada ngajiang anake sane pracaya punika. 14Samaliha sayan sue mawuwuh-wuwuh akehnya anake lanang istri sane pracaya ring Ida Sang Panembahan. 15Sasampune manggihin katawahan sane kakardi antuk parautusan Ida Hyang Yesus, akeh anake pada ngajak anak sakit ka sisin margine, kasareang ring tabane miwah ring tikehe, mangdane yening Dane Petrus nglintang irika, anake sakit punika keni kaungkulin antuk lawat Dane Petrus. 16Samaliha akeh anake pada mabered rauh saking kota-kota sane wenten ring samping-samping kota Yerusalem, tur ngajak anak-anak sakit miwah sakancan anak sane karangsukan setan. Anake punika makasami pada kasegerang. 17Irika Sang Pandita Agung miwah parapangiring idane, inggih punika sawatek anggota golongan Sadukine, kalintang merang ring kayun. Punika awinane ida dane sareng sami mapakayunan jaga nyangsarain parautusan Ida Hyang Yesus. 18Parautusan Idane tumuli kejuk tur kapangkeng. 19Nanging duk wengi punika jelanan pangkenge punika kampakang antuk malaekat Ida Sang Panembahan, parautusan Idane katuntun medal, tur kapangandikain sapuniki: 20"Kemaja ka Perhyangan Agung, tur tuturangja idup anyare teken anake makejang." 21Parautusan Ida Hyang Yesus pada sairing, tur sasampune tatas rahina dane ngranjing ka Perhyangan Agung tur dane ngraris ngawitin nguruk irika. Duk punika Sang Pandita Agung miwah parapangiring idane ngwedalang arah-arah, marumang Majelis Agamane, inggih punika parapanglingsir bangsa Yahudine. Ida taler ngandikayang mangda parautusan Ida Hyang Yesus kamedalang saking pangkeng, tur katangkilang ring ajeng parumane punika. 22Nanging ritatkala paraprajurite rauh ring pangkeng, parautusane tan wenten panggihin ipun irika, duaning punika ipun raris mawali tur nguningayang indike punika ring Majelis Agamane, sapuniki: 23"Ritatkala titiang rauh ring pangkeng, panggihin titiang korin pangkenge kantun makancing tekek pisan, tur parapajagaane pada sregep, sayaga ring arepan korine. Nanging wau korine punika ampakang titiang, tan wenten jadma panggihin titiang ring tengah pangkenge punika!" 24Duk parakomandan pajagaan Perhyangan Agunge miwah parapangageng panditane mireng paindikane punika, dane sami angob tur mataken, napi sane ngawinang parautusane kadi asapunika. 25Duk punika raris wenten anak rauh nangkil tur matur piuning sapuniki: "Inggih guru, anake sane sampun pangkeng guru punika, sane mangkin ipun wenten ring Perhyangan Agung sedek ngurukang anake akeh!" 26Irika komandan pajagaan Perhyangan Agunge kairing antuk parapajagaane raris ngambil parautusane punika, nanging tan malih nganggen kawirosan, kabatek antuk ajerih danene ring anake akeh, mangda sampunang dane kencurin antuk batu. 27Dane tumuli nangkilang parautusane punika ring ajeng Majelis Agamane. Irika parautusane katetes antuk Sang Pandita Agung, 28sapuniki: "Tiang suba pangsanget pesan nombahang ragane ngurukang nganggon kawisesan adan Yesuse ento. Nanging ane jani kota Yerusaleme makejang suba ebekin ragane baan paurukan ragane ento. Tur ragane sarat mabudi nalih tiang ajak makejang ane ngamatiang Yesus!" 29Dane Petrus miwah parautusane sane lianan, tumuli masaur, sapuniki: "Iraga patut sairing ring Ida Sang Hyang Widi Wasa, langkungan ring ninutin imanusa. 30Sasampunne ragane nyedayang Ida Hyang Yesus malantaran mentang tur macek Ida ring salibe, Ida Sang Hyang Widi Wasa, Widin leluur iragane tumuli nangiang Ida saking pantaran anake padem. 31Ida Sang Hyang Widi Wasa sampun nangiang Ida tur nglinggihang Ida ring singasanane sane mawisesa ring tengen Idane buat dados Pamucuk miwah Juru Rahayu, mangda bangsa Israele prasida polih sela buat ngesehin pepineh muah ngutang dosa-dosannyane tumuli polih pangampura saking Ida Sang Hyang Widi Wasa. 32Titiang sareng sami puniki miwah Roh Ida Sang Hyang Widi Wasa, sane kapaicayang antuk Ida Sang Hyang Widi Wasa ring sawatek anake sane astiti bakti ring Ida, dados saksi pabuat saluiring paindikane punika." 33Wau mireng paindikane punika, sawatek anake sane parum punika sami pada marasa merang ring kayun, kantos sami mapakayun jaga nyedayang utusane punika. 34Nanging saking pantaran anake sane parum irika, wenten anak saking golongan Parisi adiri sane mapesengan Gamaliel, guru agama sane kajiang antuk anake akeh. Dane tumuli ngadeg tur mapinunas mangda parautusane punika kabakta medal ka jaba riin. 35Wus punika dane raris matur ring Majelis Agamane sapuniki: "Inggih semeton bangsa Israel, patut semeton tangar pisan ring paindikane sane jaga margiang semeton marep ring jadmane puniki. 36Sane riin wenten anak sane mawasta Teudas sane ngaku-ngaku dados pamimpin. Wenten sawatara sareng samas diri anak sane ngraremin ipun. Nanging ipun kapademang, tur sawatek pangiringipune sami pada sambeh pablesat, tur sirna. 37Wusan punika duk masan anake nyacah jiwa, wenten malih anak mawasta Yudas saking wewengkon Galilea. Ipun taler akeh polih anak sane satinut ring ipun. Nanging ipun taler kapademang tur sawatek pangiringipune sami pada sambeh pablesat. 38Kadi asapunika taler ngeniang indike sane mangkin, tiang matur pakeling ring parasemeton, sampunang pisan semeton mlegendahang jadmane puniki. Banggayang ipun sapunika. Yening pepineh miwah pakardinipune punika saking imanusa kawitnyane, sinah ipun jaga sirna. 39Nanging yening saking Ida Sang Hyang Widi Wasa kawitnyane, parasemeton tan jagi mrasidayang nyirnayang jadmane puniki. Menawi benjang pungkur jaga sinah, mungguing semeton sujatinipun nglawan Ida Sang Hyang Widi Wasa." Pakeling Dane Gamaliel punika kapatut antuk Majelis Agamane. 40Parautusane punika tumuli kapangandikayang ngranjing, raris dane katigtig tur kaglemekin mangda dane sampunang malih ngurukang nganggen kawisesan parab Ida Hyang Yesus. Wus punika raris dane kabebasang. 41Parautusan Ida Hyang Yesus raris medal, kesah saking Majelis Agamane punika, tur marasa liang pisan, santukan Ida Sang Hyang Widi Wasa sampun nglugrain dane nandang sangsara malantaran parab Ida Hyang Yesus. 42Nyabran rahina dane nglanturang ngurukang miwah midartayang Orti Rahayu indik Ida Hyang Yesus, Sang Prabu Sane Kajanjiang punika, ring Perhyangan Agung miwah ring umah-umah anake.
Copyright
Learn More


text:
Jagat Bhuwana Agung koné cara buku gedé. Uli di muncuk Sapta Lokané nganti bongkol Sapta Patalané bek koné misi tulisan kéné-kéto apa kadén. Ada tulisan bunter-buter cara matanai cara bulan. Ada tulisan mebucu-bucu cara bintang. Ada tulisan gobané sing magoba cara ambun cara gulem.
Kénkén, lakar baca ento makejang?
Kéto masih jagat Bhuwana Alité koné cara buku cenik. Sing masih telah-telah baan maca uli di tungtung ing rambut nganti tulisan ané ada betén telapakan batis. Ada tulisan majujuk. Ada tulisan nyungkling. Ada tulisan bah ngandang. Ada tulisan pasah. Ada tulisan démpét. Ada ané matumpuk-tumpuk. Ada ané samrag sabilang bucu. Bek koné jagat Bhuwana Alité misi tulisan apa kadén kéné-kéto.
Kénkén, lakar baca ento makejang?
Cara ngelah tuak abungbung. Sing telah ban nginem. Yén kutang pedalem. Omanang masem. Kéto koné tulisané, yén sing baca, sing memunyi. Yén sing mamunyi, sing idup. Yén sing idup, kema-mai awaké megrondotan ngaba tulisan mati.
Patuh cara saang tuh paselengkat-paselungkit ngebekin jalan ngentukin batis. Yén bisa ngidupang, ngendih apin saangé. Murub apiné, saang ané tuh dadi abu. Abun kayu dadi anggon ngilangang lengis ané nékét di peraboté. Abun tulisan dadi anggon bhasma. Yén rambuté magosok aji bhasman tulisan, madan maambuh. Yén muané mesiam aji bhasman tulisan, madan mesugi. Yén batisé kena bhasman tulisan, madan mebasuh. Apa ento maambuh, mesugi, utawi mabasuh yén sing mula mersihin awak?
Kéto koné dadiné yén saja bisa memaca. Maca mateges ngidupang aksara. Ngidupang aksara mateges ngendihang api. Ngendihan api mateges ngaé bhasma. Mabhasma mateges masucian. Masucian koné tetujon anaké mamaca.
Téori luung dingeh di kupingé. Lemuh kemikan bibihé ngomongang teori. Sing kéné sing kéto, kénkén carané mamaca?
Béh, ento petakon mabalik kuri adané. Mamaca ento pelajahan kelas nol di taman kanak-kanak. Yén maca “A” enggangang koné bunguté. Yén maca “U” bujuhang koné bibihé. Yén maca “M” enggepang koné bibihé.
Yén maca hanacaraka, hapalang malu tulisané, lantas mlajah ngamunyiang. Kéto yén maca tulisan di buku. Yén mara nawang hanacaraka, kanggoang maca lengkara i mémé nunu lélé. Yén suba nawang data(data) sawala, dadi maca lengkara Tulukin saang gedebong. Yén pelekutus aksarané suba tawang, dadi maca lengkara Tepuk api dong ceburin.
Lén koné yén maca tulisan di awak. Yén tulisan di buku tepuk ulian kedat, tulisan di awak tepuk ulian ngidem. Mabading koné kedat tekén ngidem. Yén maca tulisan di buku, munyiné pesu ka sisi uli di tengah. Yén maca tulisan di awak, munyiné pesu uli di tengah mapuliseran di tengah.
Awinan badingang koné malu kenehé. Sing perlu madingang buku, apabuin madingan gumi. Yén suba biasa madingang keneh, mara lantas muruk ngamunyiang aksara.
Maca aksara saru, sing dadi aji nelik. Maca aksara sing ngenah, sing dadi aji nengeng. Mamaca patuh cara mamancing. Mancing api nganggon panes, mancing bé maumpan bé, mancing suara aji suara. ibm. dharma palguna


text:
Sampuning lali, dados salin lan copy, nanging indayang sarengang sumber nyane:
SIAP BADENG
Ada tuturan satua I Siap Badeng, ngelah kone pianak asepala cerik-cerik nu kolag-kolagan. Sai-sai ngalih amah ka tengah-tengah umane muah kebet-kebete ajaka pianakne. Nuju I Siap Badeng ngalih amah kebete, tepukina lantas teken I Lutung.
“Bih, ne ada Siap ngajak panak sepala mai ngalih amah, kenkenang baan madaya apang bakat panakne, apang taen ngamah be siap” keto kone kenehne I Lutung, lantas paakina I Siap Badeng.
“Teked dija nyai lakar ngalih amah?” masaut I Siap Badeng.
“Teked dini ba dajanne”. Matakon buin I Lutung.
“Nyanan kali kenken nyai lakar mulih?”
“Nyanan sanja”.
“Nyanan dija nyai medem?” masaut I Siap Badeng.
“Ngenken sih kuting pepedeman okene takonang cai? Ija ja petengan ditu oke medem”.
Gelising satua, kacrita peteng kone suba, ditu lantas I Lutung nyliksik ngalih-ngalihin I Siap Badeng, nanging sing tepukina. Buin manine sedekan I Lutung mlali-lali, tepukina lantas tain siap mabrarakan di batan kayune.
“Bih, ne dini ibi sanja I Siap Badeng medem. Nyanan petengne mai bakal alih”. Bin kejepne bakat papasa kone I Siap Badeng mrerod teken I Lutung, ditu lantas I Lutung buin matakon.
“Siap Badeng, nyanan dija nyai lakar medem?”
“Ngenken sih I Lutung begbeg nakonang medem okene dogen, cai nagih mencanen panak okene?”
“Sing apang tawang dogen“, keto pasautne I Lutung. Nyanan petengne, kema lantas sig lad I Siap Badenge medem ibi sanja. I Siap Badeng suba tangeh teken dayanne I Lutung corah, sing kone ia bani medem ditu, dadi sing tepukina I Siap Badeng teken I Lutung. Ngincang kone lantas I Siap Badeng medem.
Kacrita suba jani pada kebah kampid pianakne sajawaning abesik nu kolagan.
Sedek dina anu bedauh tukad kone I Siap Badeng ngalih amah ajaka pianakne makejang. Suba sanja, laut gulem kone, lantas pianakne ngajakin memenne mulih.
“Meme. Meme jalan ja suba mulih suba sanja. Buin kene gulem, lamun nyen tusing blabar di tukade, jalane blabar lantas di tukade, kenkenang nyanan ngliwat?”
“Nden malu Cening ne nu selid se. Nden bin kejepan mulih”. Itep kone buin pianakne ngalih amah. Pelan suba kritis-kritis ujane tonden masih I Siap Badeng mulih, bales lantas ujane tur blabar lantas di tukade. Ditu lantas I Siap Badeng ajaka pianakne pati luplup ngalih paembonan. Suba sandikaon teked lantas pada di umahne Men Kuwuk.
“Cening-cening, jalan ja dini sig umah Men Kuwuke suba nginep lan. Mani dong paakan ja bena ngalih amah”.
Nyak kone pianakne ajaka lakar nginep ditu, tur lantas I Siap Badeng kauk-kauk.
“Men Kuwuk. Men Kuwuk”.
“Wuh nyen ento kauk-kauk’.
“Icang I Siap Badeng, bang ja icang nyilih dunungan. Kene suba peteng buin ujan lantas, pianak icange ngilgilang sing nyidaang apa ngliwat tukad”.
“Nah mai ja mulihan”, keto pasautne Men Kuwuk, tur kene kenehne, “Jani te bagia teka, ganti idewek aget lakar maan ngamah be siap. Dengdeng ngalih api, nyanan dipulesne saup tendasne panakne. Kodag ebuh I dewek ngamah be ngajak pianak”.
Kacrita mulihan kone suba I Siap Badeng ajaka pianakne.
“Mai dini ajak di ampike cerik-cerike Men Ceninge!” keto abetne Men Kuwuk.
“Nah icang dini dogen ja suba di paon”.
“Tawang tuduh ditu, sing pedalem cerik-cerike”, keto abetne Men Kuwuk nyaruang dayanne, buina apang elahan baana nyaup panakne di subane pules memenne.
Kacrita jani suba peteng. Men Kuwuk suba mulihan ajaka panakne ngancing jlanan. Matakon pianakne teken memenne.
“Meme, Meme, tamiu uli dija sih ento ajaka liu?”
Masaut memenne makisi-kisi :
“Pigisin ngomong. Tamiu uli dangin tukad. Ento suba I Siap Badeng ajaka pianakne asepala. Nyanan lamun suba melah pules memenne, ajaka saup pianakne. Mani tampah tendasne kodag ebuh ngamah be”, keto abet memenne, ngomong lantas I Kuwuk, “Meme, nyen icang bang kampidne nah Meme, bakal anggon kepet!”
“Pegigisin ngomong keto ya. Nyanan dingeha nyen teken I Siap Badeng, sing ya magedi ya”.
Buin kone ngomong pianakne ane nengahan, “Nyanan icang bang batisne nah Me, bakal anggon cakar”.
“Ne buin uyut sajaan sing dadi baangin munyi cerik-cerike. Nyanan sing ya baanga gamana uli jani suba matempah. Nyen payu lakar kado idewek bung maan be”.
Paomongan Men Kuwuke dingeha kone teken I Siap Badeng, lantas memenne ngajakin pianakne menek ka punyan teepe.
“Cening, cening, apa jele wangsite, tawang I dewek nagih tampaha teken Men Kuwuk. To munyin pianakne dingeh Meme, ada nagih ngidih kampid kone lakar anggona kepet, ada nagih batis anggona cakar. Jalan ja makisid medem, menek laku ka punyan kayune, kema cening menek maluan. Adeng-adengang men ibane menek apang sing tawanga teken Men Kuwuk”.
Menek lantas pianakne adeng-adengan, nu kone lantas abesik I Kolagan beten sing dadi baana menek.
“Cening Kolagan, beten cening pules padidian, alihanga ja batu anggon dingding”, keto kone abet memenne.
Kacrita jani makeber lantas panakne I Siap Badeng abesik. Ber kresuak, makaukan lantas Men Kuwuk.
“Siap Badeng, apa ulung di paon, aeng kresuakanne?”
“Dun teepe ane kuning-kuning”. Buin kesepne makeber panak I Siap Badeng buin abesik. Ber suak.
“Siap Badeng, Siap Badeng apa ulung di paon makresuak dingeh oke?”
“Don dapdapne ane kuning-kuning”, keto kone sabesik makeber panak I Siap Badenge kresuak-kresuak, sabilang makresuak takonina kone I Siap Badeng teken Men Kuwuk, orahanga don nyambu ane kuning-kuning, don timbul, kanti telah pianakne ane baduur makeber, ento memenne tanggu durina kone makeber. Ber kresuak, paling gedena critanne kresuakanne.
“Apa ne ulung aeng geden kresuakanne, Siap Badeng?” keto abetne Men Kuwuk. Sepi kone sing ada nyautin. Ngomong lantas Men Kuwuk teken pianakne makisi-kisi, “Cening-cening, ne suba pules jenenga I Siap Badeng. Meme pesu jani, bakal saup tendasne pianakne”. Pesu lantas Men Kuwuk sada matenggeng majalan apang sing makrisikan. Suba ia neked di paon, ento batune dingding I Kolaganne kadena I Siap Badeng, lantas sahasa ia nyagrep, laut pelih bana, maserod kone batisne laut batune bakat tegora, rongoh lantas giginne, bungutne macuab-cuab pesu getih. Ditu lantas ia ngarod-arod ngeling.
“Aduh, aduh”, nyagjag kone lantas panakne.
“Meme, Meme, kenapa Meme dadi duuh-duuh ngeling? Bih I Meme blangsah”, keto abetne ane nengahan.
“Me, enggalang pakpakang kapkap anggon nambel cunguhe!”
“Aduh, aduh Meme sing blangsah, Meme labuh dini maserod batis memenne, laut batune ne bakat tegor meme”. Suba kone keto bakatanga lantas I Kolagan ditu kesul-kesul.
“Nah ne apa bakat pianakne abesik, kija nyaman ibane lakuna?” mani ganti payu ngamah be siap. Ditu lantas ngomong I Kolagan, “Meme lakar kenkenang icang lakar tampah? Yen jani meme nampah icang, ben icange anak enu belig, ubuhin icang malu, buin pidan lamun suba gede mara tampah, mara jaan ben icange”.
“O, keto?” abetne Men Kuwuk. Masaut lantas panakne, “Saja Meme, anak ia nu kolagan, sing ya belig saja benne. Ubuhin malu apang gedenan!”
“Nah keto ja keto’. Penpena kone lantas I Kolagan di wadah baase di pulune.
Gelising satua, kacrita kebah suba kampidne I Kolagan, lantas kehkeha kone baase. Dening aeng kekrosokanne di pulunne dingeha ken Men Kuwuk ungkabanga lantas tekep pulunne. Mara ungkabanga kone tekepne, lantas makecos I Kolagan tur makeber ka dangin tukad ngalih memenne.
I Siap Badeng critanan anak sai-sai kone ia slindeng-slindeng ditu ia di dangin tukad nylimbangin panakne. Jani mara teka I Kolagan kendel gati lantas memenne. Ditu lantas panakne manuturang, nuturang Men Kuwuk dugase nyaplok batu, teken nyamane, madingehang tutur I Kolagane. Ditu lantas Men Kuwuk kagendingang, “Ngakngak ngikngik ngakngak, gigi pungak nyaplok batu”. Keto dogen begbeg gegendingan I Siap Badenge, lantas dingeha teken Men Kuwuk, masaut lantas I Siap Badeng.
“Dadi aeng jailne I Siap Badeng, adi cekerina oke”, keto abetne Men Kuwuk, masaut lantas I Siap Badeng.
“Men kenken kone, ngagen nagih ngamah panak awake, payu batune bakat tegora”. Keto abetne I Siap Badeng sambilanga nglegingang jit, lantas ia magedi.


text:
1Wau pisan tatas rahina parapangageng panditane sareng ring parapanglingsir rakyate miwah guru agamane ping kalih Majelis Agamane sami, gelis ngwentenang paruman tur sami pada sararem makarya rencana. Ida Hyang Yesus kaante, katehang tur katurang ka ajeng Sang Gubernur Pilatus. 2Irika sang gubernur mataken ring Ida Hyang Yesus asapuniki: "Apa Jerone ene Ratun wong Yahudine?" Raris Ida masaur: "Inggih ragane ngraga sane ngandikayang kadi asapunika." 3Parapangageng panditane raris ngaturang dedalihan akeh pisan marep ring Ida. 4Punika awinannya Gubernur Pilatus malih mataken ring Ida kadi asapuniki: "Tusingke Jerone nyak masaut? Amonto liunne dedalihan ane katibakang teken Jerone." 5Nanging Ida Hyang Yesus tan kayun masaur angan abuku, ngantos Gubernur Pilatus angob pisan. 6Nyabran Rerainan Paskah, Gubernur Pilatus biasa mebasang narapidana adiri manut pinunas rakyate. 7Daweg punika, wenten anak mawasta Barabas mapangkeng sareng-sareng ring anake sane sampun ngamademang anak rikalaning ipun brontak. 8Ritatkala rakyate sampun pada rauh tangkil, ipun sami mapinunas mangda sang gubernur ledang ngamargiang pidabdabe sakadi sane sampun biasa kalaksanayang. 9Gubernur Pilatus mataken ring ipun asapuniki: "Napike jerone sareng sami setuju, yen tiang mebasang Ratun wong Yahudine?" 10Santukan sang gubernur sampun wikan pisan, mungguing parapangageng panditane nyerahang Ida Hyang Yesus wantah malantaran saking iri ati. 11Nanging parapangageng panditane ngangsok rakyate mangda mapinunas ring Gubernur Pilatus mangdane Barabas kabebasang. 12Gubernur Pilatus malih ngandika ring anake akeh punika sapuniki: "Men yen keto, kenkenang tiang Anake ene, ane sambat jerone Ratun wong Yahudi?" 13Irika ipun pajerit masaur: "Pentang Ipun ring salibe!" 14Gubernur Pilatus malih mataken: "Kacorahan apa ane suba lakonina?" Nanging rakyate sayan mangetang pajerit: "Pentang Ipun ring salibe!" 15Santukan Gubernur Pilatus mapakayun jagi ngulurin manah rakyate punika, punika awinanipun Barabas kabebasang. Raris Ida Hyang Yesus katigtig tumuli kaserahang mangda kapentang ring salibe. 16Raris prajurite makta Ida Hyang Yesus ka natar kantore (inggih punika natar kantor sang gubernur) tur paraprajurite sami pada kadauhin mangda pada mapunduh. 17Irika Ida Hyang Yesus kabusanain jubah tangi. Maliha wenten anak sane ngulat ketket kanggen gelungan sane kasalukang ring prabun Idane. 18Ida tumuli katunas lugrain, sapuniki aturnya: "Titiang mamitang lugra, duh Ratun wong Yahudine!" 19Prabun Idane raris kalempag antuk tungked tur Ida kakecuhin. Ipun raris matedoh tur nyumbah Ida. 20Sasampune wusan Ida kabinjulin, jubah tangine katukar, raris Ida karangsukin malih panganggen Idane ngraga. Ida raris katehang medal praya kapentang ring salibe. 21Ring margi anake sane ngatehang Ida Hyang Yesus kacunduk ring anak sane mawasta Simon, uedan kota Kirene, bapan Aleksander miwah Rupuse, sane wau rauh saking jabaan kotane. Ipun kapaksa mangda negen salib Ida Hyang Yesus. 22Ida katehang ka genahe sane mawasta Golgota, sane mapiteges "Tongos Kaun Sirah". 23Sasampune rauh irika, Ida katurin anggur sane madukan getah mur sane ngranayang mati rasa, nanging Ida tan kayun. 24Raris Ida kapentang ring salibe. Paraprajurite ngedum busanan Idane masrana undi, kanggen mastiang dumannyane suang-suang. 25Duk Ida kapentang punika jam sia semeng. 26Dedalihan sane dados jalaran Ida kapentang punika kasuratang ring papane sane kapasang ring salib Idane, kadi asapuniki: "Ratun wong Yahudi". 27Daweg punika taler wenten begal kekalih, sane kapentang ring salibe ring kiwa tengen Idane. [ 28Mawinan madaging pisan kecap Cakepan Sucine sane asapuniki: "Ida pacang ketang ring pantaran jadmane durjana."] 29Anake sane nglintang irika pada kitak-kituk tur nguman-uman Ida asapuniki: "Ih Jero, Jerone nagih nguugang Perhyangan Agunge tur lakar ngwangun sajeroning makatelun, 30jani luputangja Awake uli di salibe!" 31Kadi asapunika taler parapangageng panditane miwah paraguru agamane pada minjulin Ida kadi asapuniki baosnya: "Anak len suba luputanga, nanging jani Ia tusing nyidayang nulungin Awakne padidi! 32Ih Sang Prabu Ane Kajanjiang baan Ida Sang Hyang Widi Wasa, Ratun wong Israele, tegarangja tuun uli di salibe ento, apang tepuk, ditu mara idewek bakal pracaya!" Samalihipun anake kekalih sane kasalib sareng-sareng ring Ida taler nguman-uman Ida. 33Ngawit saking jam roras ngantos rauh jam tiga sore, sawewengkon jagate irika kaliput antuk peteng dedet. 34Sampun sawatara jam tiga Ida Hyang Yesus raris majeritan antuk suara jangih asapuniki: "Eloi, Eloi, lama sabahtani!", tegesipun: "Duh Ratu Widin Titiange, Widin Titiange, punapi awinanipun IRatu nilar Titiang?" 35Wau kapiragi jeritan Idane kadi asapunika, anake sane wenten irika pada mabaos asapuniki: "Padingehangja! Ia nyeritin Nabi Elia!" 36Raris sinalih tunggal anake punika gelis ngambil bungan kaang, kacelebang ring anggure masem. Bungan kaange punika kategulang ring muncuk joane, raris kaanyungang ring lamben Ida Hyang Yesus, sinambi ipun mabaos asapuniki: "Antosangja malu, saget nyen teka Nabi Elia nuunang Ia!" 37Malih pisan Ida majeritan antuk suara sane jangih, raris Ida seda. 38Duk punika langse panyeleng Perhyangan Agunge jeg sibak dados kalih saking duur ngantos ring sor. 39Daweg pangageng prajurite sane ngadeg marep-arepan ring salib Idane nyingak indik sedan Idane kadi asapunika, dane mabaos sapuniki: "Jati-jati tuah Anake ene Putran Widi!" 40Irika taler wenten paraistri sane ngantenang pariindike punika saking doh. Minakadinnya, Maria Magdalena, Maria biang Dane Yakobus sane truna, sareng Yoses, maliha Salome. 41Dane sami sampun ngiring tur ngayahin Ida Hyang Yesus daweg Idane ring wewengkon Galilea. Irika akeh malih wenten anak istri siosan sane rauh ka kota Yerusalem nyarengin Ida Hyang Yesus. 42Sasampune makire wengi, Dane Yusup saking kota Arimatea taler rauh irika. Dane punika sinalih tunggil anggota Majelis Agamane, sane kajiang. Dane taler ngajap-ajap dauh Ida Sang Hyang Widi Wasa jaga ngadegang Pamrentahan Idane. Santukan rahinane punika rahina pamapag rahina Sabat (rahina sabanen rahina Sabat), punika awinan dane mamuatang tangkil ring Sang Gubernur Pilatus jaga nunas layon Ida Hyang Yesus. 44Sang gubernur marasa angob duk dane mireng mungguing Ida Hyang Yesus sampun seda. Dane raris ngesengin pangageng prajurite tur nakenang punapike sampun sue Ida Hyang Yesus seda. 45Sasampun dane mireng atur pangageng prajurite punika, dane raris maicayang layon Ida Hyang Yesus ring Dane Yusup. 46Dane raris numbas kasa. Layon Ida Hyang Yesus raris katedunang saha kakaput antuk kasa punika. Raris layon Idane kaperemang ring gua sane kapongpong ring bukit batune. Wusan punika dane ngulikang batu kanggen nekepin bungas guane punika. 47Maria Magdalena miwah Maria biang Yosese, pedas pisan uning ring genah layon Ida Hyang Yesus kaperemang.
Copyright
Learn More


text:
1Sapanglanturipun, napike sane patut baosang iraga ngeniang ring indik Dane Abraham, leluur bangsan iragane? Punapike sane rasayang dane? 2Yening dane kadameang pamantuka ring Ida Sang Hyang Widi Wasa malantaran laksanan danene, pantes wenten sane kendelang dane. Nanging tan patut dane kendel ring ayun Ida Sang Hyang Widi Wasa. 3Wenten kakecap ring Cakepan Sucine sapuniki: "Dane Abraham pracaya ring Ida Sang Hyang Widi Wasa, tur malantaran kapracayan danene punika dane kadameang pamantuka ring Ida Sang Hyang Widi Wasa." 4Anake sane makarya patut polih upah; upahipune punika tan dados kawastanin sakadi paica, nanging mulaja dados pikolihipun. 5Nanging anak sane pracaya sane nenten malaksana, sakewanten ipun pracaya ring Ida Sang Hyang Widi Wasa sane kuasa matutang anake sane iwang, kenginan wantah malantaran kapracayanipune punika, ipun kadameang pamantuka ring Ida Sang Hyang Widi Wasa. 6Indike punika sane katuek antuk Ida Sang Prabu Daud duk ida maosang indik kaliangan anake sane kadameang pamantuka ring Ida Sang Hyang Widi Wasa, sane boya malantaran laksanannyane, kadi asapuniki: 7"Bagia pesan anake ane kampurayang kapelihannyane baan Ida Sang Hyang Widi Wasa, tur ane kangkebin dosa-dosannyane; 8bagia pesan manusane ane tuara ketang kapelihannyane baan Ida Sang Panembahan." 9Punapike bagia sane kapangandikayang antuk Ida Sang Prabu Daud punika wantah katumplekang ring anak sane masunat kewanten? Boyaja asapunika! Indike punika taler katumplekang ring anak sane tan masunat. Santukan sakadi sane sampun ketus tiang saking Cakepan Sucine: "Dane Abraham pracaya ring Ida Sang Hyang Widi Wasa. Malantaran kapracayan danene punika dane kadameang pamantuka ring Ida Sang Hyang Widi Wasa." 10Sane pidanke dane kadameang pamantuka ring Ida Sang Hyang Widi Wasa? Punapike sadurung dane masunat, punapi sasampun dane masunat? Sampun janten sadurung dane masunat, boya sasampunipun. 11Wus punika wau dane masunat, tur sunat danene punika makadados cihna sane muktiang, mungguing malantaran kapracayan danene, Dane Abraham sampun kadameang pamantuka ring Ida Sang Hyang Widi Wasa sadurung danene masunat. Kadi asapunika Dane Abraham dados aji sacara rohani pabuat sakancan anake sane pracaya ring Ida Sang Hyang Widi Wasa tur kadameang ring ragan Idane, yadian ipun nenten masunat. 12Dane taler dados ajin sakancan anake sane masunat, boyaja malantaran ipun masunat, nanging malantaran ipun ngagem kapracayan tur malaksana sakadi sane sampun kaagem miwah kalaksanayang antuk ajin iragane Dane Abraham sadurung dane masunat. 13Ida Sang Hyang Widi Wasa sampun maicayang janji ring Dane Abraham miwah katurunan danene, mungguing jagate puniki jaga kadruenang antuk dane. Janji puniki kapaicayang, boya malantaran dane ninutin Pidabdab Torate, nanging malantaran dane pracaya ring Ida tur kadameang pamantuka ring Ida Sang Hyang Widi Wasa. 14Santukan yening sane kajanjiang antuk Ida Sang Hyang Widi Wasa punika kapaicayang ring anake sane satinut ring Pidabdab Torate, kenginan kapracayan anake punika tan wenten gunanipun, tur janjin Ida Sang Hyang Widi Wasa tan wenten pikenohipun. 15Pidabdab Torate punika ngrauhang pidukan Ida Sang Hyang Widi Wasa; nanging yan tan wenten pidabdab, sinah tan wenten anak sane piwal ring pidabdab. 16Pasubaya punika kadasarin antuk kapracayan, mangda malantaran punika pasubaya punika prasida dados sih pasuecan Ida Sang Hyang Widi Wasa sane katiba ring sakancan katurunan Dane Abraham, boya buat sane satinut ring Pidabdab Torate kewanten, nanging taler buat sane urip satinut ring kapracayan Dane Abraham. Santukan Dane Abraham dados aji sacara rohani buat iraga sareng sami. 17Sakadi sane sinurat ring Cakepan Sucine, kadi asapuniki: "Ulun nadiang kita bapan makudang-kudang bangsa." Pasubaya punika kacingak becik antuk Ida Sang Hyang Widi Wasa, sane kapracayain antuk Dane Abraham, inggih punika Ida Sang Hyang Widi Wasa sane nguripang anake sane padem lan ngadakang barang sane tan wenten antuk sabdan Idane. 18Dane Abraham pracaya tur ngajap-ajap, rikala tan wenten sane nyandang ajap-ajap, tur malantaran punika dane dados "ajin makudang-kudang bangsa". Sakadi kecap Cakepan Sucine, sane kadi asapuniki: "Katurunan kitane lakar tan kotian liunne." 19Yusan danene sampun makire satus taun; nanging kapracayan danene nenten pisan rered, yadiastu dane eling ring ragan danene sane sampun tan pabayu, wiadin ring indik Dane Sarah sane sampun tan nyidayang malih madue oka. 20Dane pageh sajeroning kapracayan tur dane andel ring janjin Ida Sang Hyang Widi Wasa. Kapracayan danene punika ngebekin dane antuk kawisesan, tur dane ngluihang Ida Sang Hyang Widi Wasa. 21Santukan dane sujati andel pisan, mungguing Ida Sang Hyang Widi Wasa kuasa ngadakang paindikan sane sampun janjiang Ida. 22Punika awinan Dane Abraham kadameang pamantuka ring Ida Sang Hyang Widi Wasa, malantaran kapracayan danene. 23Kecap Cakepan Sucine sane masuara: "Dane kadameang pamantuka ring Ida Sang Hyang Widi Wasa" punika boyaja numplek buat dane ngraga kewanten. 24Kecape punika taler numplek ring iraga, sane taler kadameang pamantuka ring Ida Sang Hyang Widi Wasa, iraga sane pracaya ring Ida, sane sampun nangiang Ida Hyang Yesus, Panembahan iragane, saking pantaran anake padem. 25Ida Hyang Yesus sampun kaserahang mangda kasedayang malantaran dosa-dosan iragane, tur sampun katangiang tur nyeneng malih, buat nameang iraga pamantuka ring Ida Sang Hyang Widi Wasa.
Copyright
Learn More


text:
Lekad dadi macan apang cara macan. Sing dadi macan milu-milu vegetarian cara sampi. Yén macan milu vegetarian, ilang taksun macané, taksun sampiné masih sing bakat. Nak mula sing ada macan mataksu sampi.
Kéto masih lekad dadi sampi apang cara sampi. Sing dadi sampi milu makeruyuk. Yén ada sampi makeruyuk, ilang taksun sampiné, taksun manuk masih sing bakat. Mula sing ada sampi mataksu manuk.
Kéto masih dadi katak apang cara katak. Sing mataksu yén katak milu magriyengan cara Tamulilingan. Bojog apang cara bojog. Sing mataksu bojogé yén bareng ngaé umah cara kedis Mayar.
Béh! Béh! Béh! Aluh ban nuturang. Sukeh yén jalanin. Lekad dadi panak macan bergaul ajak panak sampi. Demen atiné orahanga bisa mabrata. Sing kena bé matah, ten keni daging lebeng. Pragat ngutgut don-donan cara buron maraga putus. Enduk lantas bayun macan-awaké. Bunguté enggep cara monabrata sing ngomong-ngomong. Wibawan calingé sing ngenah. Kukuné kepud. Mata ané galak makunang-kunang cara sentir kuangan lengis. Alas wayah orahang sunya. Teka maling bakat sambut aji “om swastyastu”. Malingé magedi “om shanti shanti shanti” panganjaliné. Ngik-kik malingé kedék nepukin macan masaput putih kuning cara sulinggih. Macané sing taén ngeh. Sabilang wai méditasi, nunggalang bayu sabda idep. Kenehné ngalih kalepasan, apang énggal suud dadi macan, tur énggal dadi sampi.
Cecirén apa to yén ada macan vegetarian? Yén guminé orahang cara buku, sinah macané ento pelih mamaca. Yén pelih ban maca, sinah pelih ban ngresepang. Yén pelih pangresep, dija ada unduk beneh di pajalané?
Pelih mamaca patuh tekén pelih paurukan. Iwang paurukan patuh tekén pelih milih guru. Jelék dadiné yén pelih milih guru. Luungan depin muruk kéné-kéto, yén sing nepukin guru seken-seken. Apang sing cara macan maguru ka sampi. Sampi maguru ka paksi. Paksi maguru ka lelipi. Lelipi maguru ka bikul. Bikul maguru ka macan. Guru sing pelih, muridé pelih milih.
Béh! Béh! Béh! Aluh ban nuturang. Sukeh yén jalanin! Jani saja ada sampi mekeruyuk cara manuk. Saja ada macan mabrata cara sampi. Saja ada bojog ngelah umah cara Mayar. Mula saja ada soroh bhuta makita dadi jlema. Mula saja ada soroh jlema makita dadi déwa. Di satuané liu para déwa makita tuun ka mercapada dadi jlema. Mula saja koné ada ileh-ilehan buka kéto.
Apa gunané nawang pelih, yén sing karuan lakar nepukin beneh? Yén macan mabrata orahang pelih, sing karuan macan ané sing mabrata beneh. Yén sampi mekruyuk pelih, apa saja sampi ané ngembék beneh? Yén bojog ngaé sebun orahang pelih, apa saja bojog ané kecag-kecog di punyan kayuné ento beneh?
Kénkén, suba bingung kenehé? Suba tepuk ané sing ngenah? Nak sing ulian magama lakar nepukin Widhi, sing masih ulian sing magama. Sing ulian rajin mabakti madan bakti, sing masih ulian sing taén mabakti. Kéto masih, sing ulian madingang ané pelih lakar tepuk beneh. Cutet kidemang matané. Dabdabang angkihané. Yén tepuk macan meditasi, liwatin. Yén dingeh sampi mekeruyuk, bongolang kupingé. Yén tepuk bojog ngaé sebun, depin runguanga. Yén saget tepuk goban awaké padidi, ento telektekang


text:
1Inggih semeton Teopilus, pidagingan sampun katah anake ngusahayang nyuratang paindikan-paindikan sane sampun mamargi ring pantaran iragane. 2Sesuratan anake punika cocok pisan sakadi sane sampun katuturang ring iraga antuk anake sane sampun saking pangawit wiakti manggihin paindikane punika, tur ngraris midartayang ortine punika. 3Punika awinanipun, sasampun tiang polih nyelehin tur nureksain sabecik-becikipun saking pangawit, kamanah antuk tiang, becik taler yening tiang nyuratang saurah-arih paindikane punika pabuat semeton, 4mangda semeton prasida tatas uning, mungguing saluiring paurukan sane sampun katurang ring semeton punika, yakti paindikan sane sujati. 5Duk Ida Herodes nyeneng prabu ring jagat Yudea, wenten pandita sane maparab Sakaria; dane punika maug palingsehan golongan Pandita Abia. Rabin danene maparab Elisabet, taler katurunan parapandita. 6Sang kalih lanang istri astiti bakti ring Ida Sang Hyang Widi Wasa, tur tan paceda. Dane satinut ring sapatitah Ida Sang Panembahan. 7Nanging dane nenten madue putra, santukan Dane Elisabet bekung, samaliha sang kalih sampun kalangkung lingsir. 8Sedek rahina anu, rikala rauh giliran golongan danene, Dane Sakaria tumuli ngamargiang darma kapanditan danene ring ajeng Ida Sang Hyang Widi Wasa. 9Rikala kawentenang undian, sakadi biasanipun, buat milih sang pandita sane patut polih giliran, kandugi Dane Sakaria sane keni undi buat ngranjing ring dalem Perhyangan Agunge, pacang ngasep menyan astanggi irika. 10Risedek menyan astanggine katurang, ring jaba tengah anake sami pada mapunduh ngunggahang puja astuti. 11Raris wenten malaekat Ida Sang Panembahan nyalantara ngadeg ring tengen genah pasepane. 12Rikala Dane Sakaria nyingak sang malaekat punika dane kagiat tur ajerih. 13Nanging sang malaekat raris ngandika ring dane, sapuniki: "Ih Sakaria, edaja jejeh, sawireh pinunas kitane suba kadagingan. Kurenan kitane Elisabet lakar nglekadang rare muani, adaninja ia Yohanes. 14Kita lakar liang tur masuka rena, buina liu anake lakar pada milu masuka rena uli krana lekad pianak kitane ento. 15Ia lakar dadi anak mautama di ajeng Ida Sang Panembahan. Ia tusing dadi nginem anggur wiadin inum-inuman ane ngranayang punyah. Uli ia mara lekad ia suba kabekin baan Roh Ida Sang Hyang Widi Wasa. 16Ia lakar liu nuntun wong Israele pada buin mabalik astiti bakti teken Ida Sang Hyang Widi Wasa, Panembahannyane. 17Ia lakar dadi utusan Ida Sang Hyang Widi Wasa ane kukuh tur mawisesa buka dane Nabi Elia. Ia lakar ngadungang rerama ajak pianakne; buina nuntun anake ane demen lempas, apanga ia pada satinut teken pakarsan Ida Sang Hyang Widi Wasa. Aketo ia nyawisang kaula ane tragia buat nampi Ida Sang Panembahan ane lakar rauh." 18Dane Sakaria raris matur ring sang malaekat sapuniki: "Sapunapi antuk titiang pacang prasida uning mungguing paindikane punika pacang kasidan? Santukan titiang sampun tua tur kurenan titiange taler sampun odah." 19Sang malaekat raris masaur: "Manira ene Sang Gabriel. Manira ene parekan Ida Sang Hyang Widi Wasa. Ida ane ngutus manira buat nekedang orta kaliangane ene teken kita. 20Nanging kita tusing ngugu teken pawarah manirane, ane pasti lakar kasidan yen suba tutug masanne. Sawireh kita tusing ngugu, matemahan kita lakar kolok. Kita tusing lakar nyidayang ngraos, kanti teka panemayan sabdan manirane kasidan." 21Daweg punika anake sami nyantosang Dane Sakaria. Ipun sami marasa angob santukan dane kalintang sue ring dalem Perhyangan Agunge. 22Rikala dane medal, dane nenten mrasidayang mabaos ring anake katah punika. Kenginan anake katah punika sami pada uning, mungguing dane kawean ring dalem Perhyangan Agunge. Dane ngwangsitin anake katah punika antuk tangan, dening dane sampun tan mrasidayang mabaos. 23Sampun puput waneng danene ngamargiang darma kapanditan ring Perhyangan Agunge, dane raris mantuk. 24Tan asue rabin danene Elisabet raris mobot, tur tan medal-medal saking jero limang sasih suenipun. 25Tumuli dane mabaos sapuniki: "Buka kene sih pasuecan Ida Sang Panembahan teken idewek, Ida ledang ngilangang jengah idewek marep teken anake liu." 26Sasampune tutug nem sasih bobotan Dane Elisabete, Ida Sang Hyang Widi Wasa raris ngutus Sang Malaekat Gabriel ka kota Nasaret, ring wewengkon jagat Galilea. 27Sang Malaekat Gabriel kutus ngrauhang pawarah Ida Sang Hyang Widi Wasa, ring sinalih tunggil anak daa sane mapesengan Maria. Anake daa punika sampun mapepacangan ring anak truna, sane mapesengan Yusup, sentanan Ida Sang Prabu Daud. 28Sang malaekat ngrauhin daane punika, sarwi ngandika: "Rahayu kita, anak ane molih sih pasuecan, Ida Sang Hyang Widi Wasa ngiangin kita!" 29Diah Maria kagiat mireng pawarah sang malaekat punika, saha wetu pitaken ring kayun, napi piteges pawarahe punika. 30Sang malaekat malih ngandika ring Diah Maria: "Ih Maria, edaja jejeh, sawireh kita kalugra nampi sih pasuecan Ida Sang Hyang Widi Wasa. 31Kita lakar beling tur nglekadang Rare lanang adiri, tur kita patut marabin Sang Rare ento: Yesus. 32Sang Rare lakar dadi mautama tur lakar kasambat Putran Ida Sang Hyang Widi Wasa Ane Maha Luur. Ida Sang Hyang Widi Wasa Sang Panembahan lakar ngadegang Ida dadi prabu, buka Sang Prabu Daud leluur Idane. 33Tur Ida lakar ngratonin saparisentanan Dane Yakube kantos salawas-lawasnya, tur pamrentahan Idane tusing ada wanengne." 34Diah Maria raris matur ring sang malaekat: "Nawegang, titiang puniki jadma kantun daa. Kadi asapunapike indike punika pacang kasidan?" 35Sang malaekat raris masaur: "Roh Ida Sang Hyang Widi Wasa lakar nedunin kita, tur kawisesan Ida Sang Hyang Widi Wasa lakar nyayubin kita. Ento awanane Sang Rare ane suci ane lakar embas ento, lakar kasambat Putran Ida Sang Hyang Widi Wasa. 36Buina tingalinja Elisabet, panyamaan kitane ane suba kasambat bekung, jani suba beling matuuh nem bulan, yadiapin ia suba odah pesan. 37Sawireh pabuat Ida Sang Hyang Widi Wasa, tusing ada paundukan ane tuara lakar kasidan." 38Diah Maria tumuli matur: "Titiang puniki mula wantah kaulan Ida Sang Panembahan, titiang mapinunas mangda saluiring pangandikan palungguh iratu punika kasidan ring dewek titiange." Sang malaekat raris malecat, nilar Diah Maria. 39Maletan malih makudang-kudang rahina, Diah Maria raris gegison lunga ka sinalih tunggiling kota ring pagunungan jagat Yudeane. 40Dane ngranjing ka jeron Pandita Sakariane, tumuli ngaturang pangayu bagia ring Dane Elisabet. 41Ritatkala Dane Elisabet mireng atur pangayu bagian Diah Mariane, raris anake alit nglejuh ring weteng danene. Dane Elisabet kabekin antuk Roh Ida Sang Hyang Widi Wasa, 42tumuli dane ngandika saha jangih kadi asapuniki: "Adi ane paling bagiana di pantaran paraeluh-eluhe makejang, tur rahayu Rare ane lakar embasang adi. 43Ambate luih paundukane ane nibenin tiang, nyenke tiang ene, kantos ibun Ida Sang Panembahan tiange ngrauhin tiang? 44Sawireh mara dingeh tiang pangayu bagian adine, jeg nglejuh sang rare ane kadut tiang baan gargitanne. 45Ambate bagian adine, sawireh adi pracaya, mungguing pangandikan Ida Sang Panembahan ane katiba teken adi, pasti lakar kasidan." 46Raris Diah Maria mabaos sapuniki: "Manah titiange ngluihang Ida Sang Panembahan, 47tur jiwan titiange gargita santukan Ida Sang Hyang Widi Wasa, Juru Rahayun titiange, 48santukan Ida ledang macingak ring kaulan Idane sane nista dama. Ngawit saking mangkin sakancan jadmane pacang majarang titiang bagia, 49santukan Ida Sang Maha Kuasa sampun ngardi paindikan sane mautama ring sikian titiange, tur suci parab Idane; 50tur sih pasuecan Idane turun-temurun ring anake sane subakti ring Ida. 51Malantaran tangan Idane sane kuasa, Ida nyambragang anake ngagu-ngagu, muah sakancan rencanannyane. 52Ida nyurudang lungguh pararatune sane mawisesa saking singasanannyane, tur ningtingang anake sane nista dama. 53Anake sane seduk tuukin Ida antuk paindikan-paindikan sane becik, tur anake sugih katundung saha matalang. 54Ida ngamanggehang prajanjian Idane ring leluur iragane, tur Ida rauh ngrahayuang kaulan Idane, Israel. 55Ida maicayang sih pasuecan Idane ring Dane Abraham miwah ring saparisentanan danene ngantos salami-laminipun." 56Wenten sawatara tigang sasih suenipun Diah Maria jenek ring jeron Dane Elisabete, raris dane mawali mantuk. 57Sasampun tutug wulanan bobotan Dane Elisabet, raris dane ngembasang putra lanang adiri. 58Parapisaga miwah parasemeton danene mireng mungguing Ida Sang Panembahan sampun nyinahang sih sueca sane kalangkung ageng ring Dane Elisabet, tur ida dane sami pada sareng-sareng masuka rena ring dane. 59Sasampune sang rare mayusa kutus rahina, pisaga-pisaga miwah parasemeton danene pada rauh jagi nyunat sang rare, tur jaga kaparabin Sakaria, satinut ring parab dane sang aji. 60Nanging biang sang rare raris mabaos sapuniki: "Sampunangja sapunika, nanging rarene puniki patut kawastanin Yohanes." 61Parasemeton miwah parapisaga-pisagan danene raris mabaos sapuniki: "Saking pantaran semeton druene tan wenten sane maparab kadi asapunika angan adiri." 62Ajinne raris kawangsitin saha katakenin sira jaga kaparabin anake alit punika. 63Dane Sakaria ngarsayang papan tulis tur dane nulis kadi asapuniki: "Adanne Yohanes." Irika parasemeton miwah parapisagan danene sami pada angob. 64Duk punika ugi pramangkin ical kolok danene, tur dane nyidayang malih mabaos, tumuli muji Ida Sang Hyang Widi Wasa. 65Parapisaga-pisagan danene sami pada ajerih, tur paindikane punika dados orti sane amiug ring desa-desa pagunungan Yudeane. 66Asing-asing anake sane miragi indike punika, sami pada mapineh-pineh tur mabaos sapuniki: "Kenken lakar dadinne anake alit ento manian?" Dening suba sinah dane kasarengin baan kawisesan Ida Sang Panembahan. 67Irika Dane Sakaria, ajin anake alit punika kabekin antuk Roh Ida Sang Hyang Widi Wasa, ngantos dane mapidarta sakadi nabi, sapuniki: 68"Pujija Ida Sang Panembahan, Widin Israele! Ida sampun rauh ngrahayuang tur mebasang kaulan Idane. 69Ida maicayang Juru Rahayu sane mawisesa ring iraga, sane mijil saking parisentanan Sang Prabu Daud, kaulan Idane. 70Sakadi sane sampun janjiang Ida saking purwakala malantaran paranabin Idane sane suci, 71praya ngluputang iraga saking sakancan meseh-meseh iragane, tur saking kawisesan sakancan anake sane duracara ring iraga, 72praya nyinahang sih pasuecan Idane ring paraleluur iragane, tur eling ring pasubayan Idane sane suci, 73Ida majanji ring leluur iragane Abraham, Ida masumpah jaga ngluputang iraga saking meseh-meseh iragane, samaliha nglugrain iraga ngaturang bakti ring Ida antuk manah sane liang. 75Mangda iraga urip suci miwah patut ring ayun Idane, salamin urip iragane. 76Ih cening pianak bapa, cening lakar kasambat dadi nabin Ida Sang Hyang Widi Wasa Sane Maha Luur. Cening lakar majalan di ajeng Ida Sang Panembahan buat nabdabang margi ane bakal marginin Ida; 77buat nuturin parakaulan Idane, mungguing dosa-dosannyane bakal kampurayang, tur ia bakal karahayuang. 78Ida Sang Hyang Widi Wasa, Panembahan iraga maraga sih sueca lan kapiolasan. Ida lakar ngedengang sinar karahayuan buat iraga, 79muah teken sakancan anake ane nongos di wewengkon sang patine, tur nuntun pajalan iragane nuut rurunge ane sutrepti." 80Anake alit punika sayan duur tur sayan wicaksana. Dane malinggih ring tegal melakange kantos rauh panemayan dane patut nyinahang raga ring wong Israele.
Copyright
Learn More


text:
Wednesday, 23 September 2009
Saling Sengeg Paturu Bali
“Pepesan nak Baliné ento saling sengeg ajak nyama padidi, paturu Bali. Pamuputné ané nampi ukupan anak lén. Nak Bali tuah ngepah,” baos IGN Konsumajaya, sinalih tunggil krama Bali sané meneng ring Monang-maning.
Konsumajaya raris ngicén conto ri kala wénten krama Baliné sané maju, olih genah becik ring Jakarta, boya ja kicén dukungan mangda prasida makarya becik. Sané wénten wantah nungkalik, krama Baliné inucap kagulgul mangda magelebug.
“Pinaka warga minoritas, sapatutnyané i raga mapupul, saling dukung paturu Bali,” baos Konsumajaya sané taler pinaka pagawé negeri ring Unud.
Boya ja Konsumajaya kémanten sané rumasa kadi punika. Makéh taler krama Baliné, asapunika taler karma saking dura Bali sane ngrasayang kahanan krama Baliné kadi punika.
Sejarawan saking Unud, Drs. I Putu Gedé Suwitha, S.U., ngangkenin kahanan krama Baliné sakadi punika. Sakéwanten, Putu Suwitha maosang kahanané kadi punika boya ja kapanggihin ring krama Baliné kémanten. Ring krama étnis siosan kahanan kadi punika taler wénten.
“Ring masyarakat budaya agraris, kahanan kadi punika gumanti sering pisan kapanggihin,” baos Putu Suwitha sané pinaka kandidat doktor ring Program Kajian Budaya Unud.
Sakéwanten, kaangkenin olih Putu Suwitha, ring pagubugan krama Bali, kahanan saling sengeg sareng sameton gumanti sering kapanggihin. Makéhan kahanan saling sengeg sareng sameton punika sangkaning kadasarin manah duleg utawi iri hati.
Antropolog saking Unud, Drs. IB Pujaastawa, M.A., taler ngangkenin kawéntenan krama Baliné sering saling sengeg sareng sameton. Manut IB Pujaastawa, Bali sampun ngranjing ring transformasi kabudayan. Manut téori, transformasi kabudayan ngawinang poténsi konflik utawi wicara pantaraning krama sayan-sayan nincap. Makéhan wicarané punika sangkaning utsaha nganggén énergi.
“Ring masyarakat tradisional, énérgi sané kanggén wantah bioénergi. Ri kala makarya ring sawah upaminnyané, pastika pacang muatang wantuan pakaryan saking sameton banjar utawi penyamabrayan. Nika mawinan solidaritas utawi paiketan pasametonané raket pisan. Pamuputné, wicarané arangan akidik. Yadiastun wénten sinah nénten ja kajantenang pisan,” baos IB PUjaastawa.
Nanging, ring masyarakat industri jasa sakadi ring Bali mangkin, énergi sané kanggén gumanti sampun nincap ring téknologi. Makasami utsahané kamargiang antuk téknologi modéren. Nika mawinan, pantaraning karma sakadi rumasa nénten ja muatang pisan kawéntenan sameton utawi panyamabrayan. Pamuputné, individualisme utawi rasa raga-raga kajantenang pisan. Kahanané kadi puniki ngwetuang wicara pantaraning krama.
“Napi mawinan paturu Bali élahan metu wénten wicara? Duaning wicara punika gumanti metu pantaraning sapa sira ja sané sering kacunduk utawi magubugan,” baos Pujaastawa.
Sakéwanten, IB Pujaastawa ngwewehin, sakadi soléh pisan, krama Baliné élahan saling sengeg sareng sameton Bali, nénten ja sareng krama saking dura Bali, yadiastun taler pada sampun sering kacunduk utawi magubugan.
“Minab nika sangkaning nak Bali rumasa pinaka kelompok minoritas. Kabaos suasana psikologis minoritas. Setata nyalahang déwék, boya ja anak tiosan,” IB Pujaastawa nugesin. (aya)
sumber: http://www.balipost.co.id/mediadetail.php?module=detailberitaminggu&kid=19&id=17809
1 comment: